Н А Р Е Д Б А

ЗА РЕДА ЗА ПРИДОБИВАНЕ, УПРАВЛЕНИЕ И РАЗПОРЕЖДАНЕ С
ОБЩИНСКО ИМУЩЕСТВО НА ОБЩИНА КЪРДЖАЛИ
ГЛАВА ПЪРВА 

ОБЩИ РАЗПОРЕДБИ

Чл.1. (1) С тази наредба се уреждат редът и условията за придобиване, управление и разпореждане с имоти и вещи, собственост на Община Кърджали, съгласно Закона за общинската собственост /ЗОС/. С наредбата се определят и конкретните правомощия на кмета на общината, кметовете на кметства и кметските наместници в общината.

(2) Имотите и вещите - общинска собственост се управляват в интерес на населението на общината, съобразно разпоредбите на закона, с грижата на добър стопанин, съобразно предназначението и за нуждите, за които е предоставена. 


(3) Предоставените имоти и вещи – общинска собственост не могат да се преотстъпват за ползване, да се ползват съвместно по договор с трети лица, да се преотдават под наем.  

(4) Наредбата не се прилага при: 


1. разпореждане с общински имоти по реда на Закона  за приватизацията и следприватизационния контрол;

2. упражняване на правата на общината върху общинската част от капитала на търговските дружества с общинско участие и върху капитала на едноличните търговски дружества;

3.  отдаване под наем  и продажба на общински жилища;

4. предоставяне на концесии върху обекти – публична и частна общинска собственост;

5. създаване, преобразуване и закриване на общински предприятия;

6. управление на паметници на културата – общинска собственост.

Чл.2.(1) Общинската собственост е публична и частна. 

(2) За общинските имоти са съставят актове за общинска собственост по образци, утвърдени от министъра на регионалното развитие и благоустройството и министъра на правосъдието.


(3) Кметът на общината организира създаването и воденето на главен регистър за публичната общинска собственост, главен регистър за частната общинска собственост и публичен регистър за разпоредителните сделки с имоти – общинска собственост.


(4) Регистрите по ал. 3 са публични.

(5) Всяко лице може да получи справка по актовите книги за общинска собственост срещу заплащане на услугата по цена, определена в Наредбата за определянето и администрирането на местните такси и цени на услуги на територията на община Кърджали.

Чл.3. (1) Промяна на предназначението на имоти и вещи от публична в частна общинска собственост и обратно се извършва с решение на общинския съвет.


 (2) Имотите и вещите – публична общинска собственост, които са престанали да имат предназначението на обекти по чл.3, ал.2 от ЗОС, се обявяват от общинския съвет за частна общинска собственост. 

(3) За публична общинска собственост се обявяват имоти и вещи – частна общинска собственост, които са придобили предназначението на публична общинска собственост. 


(4)  Предложениятя по предходната алиня се правят в писмена форма от лицата, които имат право да внасят проекти за решения в общинския съвет и трябва да съдържат: 


- вид и местонахождение на имота,

- акт за общинска собственост;


- конкретни мотиви, обосноваващи предложението за промяна на статута;


- скица от действащия ПУП или скица от Служба по кадастъра гр. Кърджали;


- становища на кмета на общината, кметове на кметства, кметски наместници и гл. архитект.

(5) Решенията на общинския съвет по ал.2 се приемат с мнозинство от две трети от общия брой на съветниците, а по ал.3 – с повече от половината от общия им брой.

Чл.4. Имотите и вещите – публична общинска собственост, земите от общинския поземлен фонд и горските територии – общинска собственост, не могат да се придобиват по давност.

Чл.5.(1) Застроените имоти – публична общинска собственост, задължително се застраховат, включително срещу природни бедствия и земетресения.

(2) Общинският съвет определя имотите – общинска частна собственост, които подлежат на задължително застраховане, включително срещу природни бедствия и земетресения.

(3) Застрахователните вноски се предвиждат по бюджета на общината или на съответните организации и юридически лица на бюджетна издръжка, на които имотите и вещите – общинска собственост са предоставени за управление. Застрахователните вноски за имотите и вещите – общинска собственост, предоставени под наем, за ползване или на концесия, са за сметка на наемателите, ползвателите или концесионерите.  

 (4) Отношенията с организациите и юридическите лица по ал.3 се уреждат с договорите за управление, ползване,  наем или концесия.

Чл.6. Кметът на общината определя със заповед вещите – общинска собственост, които подлежат на задължително застраховане. 

Чл.7. Кметът на общината, в тримесечен срок от встъпването си в длъжност, разработва стратегия за управление на общинската собственост за срока на мандата си, която се приема от общинския съвет. Стратегията определя политиката за развитие на общинската собственост и стопанската дейност на общината и съдържа:


1. основните цели, принципи и приоритети за придобиване, управление и разпореждане с имотите – общинска собственост;

2. основните характеристики на отделните видове имоти, които могат да се предоставят под наем или да бъдат предмет на разпореждане;

3. нуждите на общината от нови имоти и способи за придобиване;

4. други данни, определени от общинския съвет.

Чл.8. В изпълнение на стратегията по чл.7, по предложение на кмета на общината, общинският съвет приема план за действие за общинските концесии в съответствие със Закона за концесиите и годишна програма за управление и разпореждане с имотите – общинска собственост. Програмата се приема най-късно до приемането на бюджета на общината за съответната година и може да бъде актуализирана през годината.
Програмата съдържа:

1. прогноза за очакваните приходи и необходими разходи, свързани с придобиването, управлението и разпореждането с имоти – общинска собственост;
2. описание на имотите, които общината има намерение да предложи за предоставяне под наем, за продажба, за внасяне като непарична вноска в капитала на търговски дружества, за учредяване на ограничени вещни права или за  предоставяне на концесия;
3. описание на имотите, които общината има намерение да предложи за замяна срещу имоти на граждани или юридически лица, с подробно описание на нуждите и вида на имотите, които общината желае да получи в замяна;
4. описание на имотите, които общината има намерение да придобие в собственост, и способите за тяхното придобиване;
5. обектите за изграждането на които е необходимо отчуждаване на частни имоти;
6. обектите по т.5 от първостепенно значение;
7. други данни, определени от общинския съвет.

Чл.9. Стратегията и програмата, както и промените в тях се обявяват на интернет страницата на общината.

Чл.10. Ежегодно, до 30 април на текущата година, кметът на общината изготвя и предоставя на общинския съвет отчет за състоянието на общинската собственост и за резултатите от нейното управление по видове и категории обекти.
ГЛАВА ВТОРА

ПРИДОБИВАНЕ НА ИМОТИ И ДВИЖИМИ ВЕЩИ 

Чл.11 (1) Община Кърджали придобива възмездно или безвъзмездно собственост и други ограничени вещни права върху недвижими имоти и вещи, по силата на закон и/или въз основа на решение на общинския съвет.


(2) С решение на общинския съвет се придобива собственост върху недвижими имоти чрез:

1. закупуване на недвижими имоти или части от тях;


2. провеждане на отчуждителни процедури, предвидени по закон;


3. замяна на имот - частна общинска собственост с имот, собственост на физически и юридически лица;

4. замяна на право на строеж върху имот – частна общинска собственост, с недвижим имот - собственост на физически или юридически лица;


5. предоставяне на учредено право на строеж или друго ограничено вещно право върху общински недвижим имот;


6. извършване на ново строителство в съответствие с инвестиционната програма, която се приема ежегодно от общинския съвет;


7. предоставяне на собственост с акт на компетентен държавен орган;


8. делба;


9. дарения и завещания от физически или юридически лица при условията на чл.61, ал.2 от Закона за наследството;  

10. придобиване по давност;


11. сделки по реда на чл.15, ал.3 и ал. 5 и чл.17, ал.3 от ЗУТ;

12. прекратено поради изтичане на срока право на строеж при условията на чл. 65 от Закона за собствеността върху построената сграда;

13.погасено по давност право на строеж при условията на чл. 67 от Закона за собствеността – върху недовършеното строителство;

14. завладяване на безстопанствени имоти на територията на общината, чиито собственици не могат да бъдат установени.

Чл.12. (1) Дарения и завещания се приемат от кмета на общината при условията на чл.61, ал.2 от Закона за наследството.

(2) Дарения под формата на парични средства и/или движими вещи, или дарения под формата на безвъзмездно предоставяне на услуги – чрез изпълнение на СМР, поддръжка, ремонт или разрушаване на сгради, почистване, озеленяване и други благоустройствени дейности, на стойност до 10 хил. лв., се приемат от  кмета на общината с писмен договор за предаване на вещта/извършване на услугата и констативен протокол за извършената услуга. Стойността на дарението се удостоверява с финансово-счетоводни документи, включително за стойността на вложените материали и труд, които се прилагат към договора за дарение.

(3) Кметът на общината или упълномощено от него длъжностно лице води публичен регистър на даренията. Регистърът съдържа: номер по ред, номер на договор, стойност на дарението, условия, дата и номер на писмото, с което дарителят е информиран за изпълнение на волята му, съгласно договора. 

(4) Не могат да бъдат дарители:

1. осъдени лица, с влязла в сила присъда;

2. лица, обвинени в извършване на престъпление, до приключване на съдебното производство и оправдаването им;

3. юридически лица, в чиито управителни или надзорни съвети участват лица, по т.1 и т.2. 

(5) Не се приемат дарения:

1. от анонимни дарители;
2. които противоречат на морала и добрите нрави;
3. които поради своя характер или условия са в състояние да накърнят или променят политиката на Община Кърджали, формулирана в плановете за развитие на общината, да доведат до нарушения в прилагането на нормативната уредба на общината, на общия градоустройствен план и други;
4. на парични средства, когато условието на дарението може да доведе до избягване или заобикаляне на Закона за обществените поръчки;
5. които в дългосрочен план предполагат получаването на преки финансови и стопански облаги от страна на дарителя.

Чл.13.(1) /Изм. с Решение №252/30.12.2025 г. на ОбС-Кърджали/ Безстопанствен имот се установява от комисия, определена със заповед на кмета на общината, в чийто състав са включени служители от дирекция „Общинска собственост и икономика”, дирекция  „Стратегическо планиране, архитектура, и устройство на територията” и юрисконсулт, която извършва проучване относно наличието на собственик на имота и документи за същия. Комисията съставя протокол за състоянието на имота. 

(2) Кметът на общината издава заповед за завземане на имота.  Заповедта се публикува на сайта на Община Кърджали.

(3) Завладеният безстопанствен имот се управлява съобразно реда за управление на съответния вид имот – частна общинска собственост, указан в наредбата.

Чл.14.(1) Придобиването на имущество на основание покупка, замяна, делба и други начини, определени със закон – собственост на трети лица, се извършва само ако не са обременени с ипотека или други тежести, не са отдадени под наем или аренда.


(2) Договорите и другите актове, с които се придобива или прехвърля право на собственост, подлежат на вписване по реда на чл.34, ал.7 от ЗОС и при условията на Правилника за вписванията.

Чл.15.(1) Придобиването на имоти или ограничени вещни права от общината се извършва по реда на чл.34 от ЗОС и чл.11 от настоящата наредба, след решение на общинския съвет, прието с мнозинство повече от половината от общия брой на присъстващите съветници.


(2) Възмездното и безвъзмездно придобиване на имоти от общината се извършва при необходимост, за задоволяване на обществено значими общински потребности, които не могат да бъдат задоволени по друг начин.


(3) Безвъзмездното придобиване на имоти от общината се извършва въз основа на акт на компетентен държавен орган или чрез дарение от физически или юридически лица, или чрез завещание при условията на чл.61, ал.2 от Закона за наследството.


(4) Решението по ал.2 и ал.3 се приема от общинския съвет въз основа на мотивирано предложение от кмета на общината, съдържащо подробно описание на имота – обект на придобиване, обосновка на нуждите, които налагат придобиването му, метода на придобиване и финансова обосновка на разходите по придобиване.


(5) Възмездното придобиване чрез закупуване на имоти или на части от тях от общината може да се извършва и чрез публично оповестен конкурс, след решение на общинския съвет. С решението се определят конкурсните условия, критериите и тегловите коефициенти за оценка на офертите.

(6) /Изм. и доп. с Решение №5/24.01.2025 г. на ОбС-Кърджали/ Заповедта за провеждане на конкурса се обявява на интернет страницата на общината, на информационните табла на общинска администрация и на съответните кметства по населените места.

(7) /Изм. и доп. с Решение №5/24.01.2025 г. на ОбС-Кърджали/ Конкурсът се провежда не по-рано от 15 /петнадесет/ календарни дни от обявяването на заповедта по ал.6.

Чл.16. (1) За участие в конкурса кандидатите представят следните документи:

1. Квитанция за закупена конкурсна документация /оригинал/;
2. Декларация за запознаване с конкурсната документация – по образец;
3. Заверено копие на документа за собственост на имота, предлаган за закупуване от общината;
4. Заверено копие на актуална скица за имота, издадена от Служба по геодезия, картография и кадастър – Кърджали;
5. Удостоверение от Служба по вписванията – Кърджали за липса на тежести върху имота;
6. /Изм. с Решение №252/30.12.2025 г. на ОбС-Кърджали/ Удостоверение от дирекция СПАУТ при Община Кърджали за степен на изграденост на комуникации – асфалтов път, ел. и В и К съоръжения;
7. Решение на общото събрание на юридическото лице за съгласие за продажба на имота и за продажната цена – в случаите, когато имотът е собственост на юридическо лице;
8. Нотариално заверено пълномощно за представителство /оригинал/, касаещо обекта на продажба, в случаите на упълномощаване;
9. Предложение за цената за продажба на имота;
10. Данъчна оценка на имота.

(2) Предложението за цената за продажба на имота се поставя в отделен запечатан непрозрачен плик. Върху плика се изписва наименованието на обекта на конкурса, името на участника и името на упълномощеното лице, в случаите на упълномощаване.


(3) Офертите за участие в конкурса се изготвят в съответствие с изискванията, определени в конкурсната документация.


(4) Всички документи се поставят в непрозрачен плик върху който се изписва „Предложение за участие в публично оповестен конкурс за придобиване в собственост на имот от Община Кърджали /изписва се имота с параметрите  и местонахождението/, името на участника, телефон за контакти и ЕИК на фирмата. Пликът с предложението за цената се поставя в общия плик.


(5) Запечатаният плик с документите се представя и завежда с входящ номер в „Информационен център” – І етаж на Община Кърджали.

Чл.17. Конкурсът се провежда от комисия, назначена със заповед на кмета на Община Кърджали. В заповедта за назначаване на конкурсната комисия се определят нейният председател  и членове, включително резервни членове и възнаграждението им.

Чл.18. Решенията на конкурсната комисия се вземат с обикновено мнозинство. Когато член на комисията не е съгласен с взетото решение, той представя писмено особеното си мнение, което се отразява в протокола на комисията и което е неразделна част от протокола.

Чл.19. В случай, че отсъстват повече от половината от членовете на комисията или отсъства правоспособният юрист и архитект или председателят на комисията  и те не могат да бъдат заменени от резервните членове, конкурсът се отлага за същия час и място на следващия работен ден.

Чл.20. Постъпилите оферти се отварят най-късно на следващия работен ден след изтичането на срока за депозирането им в присъствието на оферентите.

Чл.21. Преди отварянето на офертите членовете на конкурсната комисия попълват декларация за липса на конфликт на интереси.

Чл.22. Когато в срока за депозиране постъпи само една оферта или не постъпи оферта, както  и в случаите когато при декласиране на участници остане една оферта, конкурсът се обявява за непроведен, за което се съставя протокол. В тези случаи, по предложение на конкурсната комисия, кметът на общината може да определи допълнителен срок за депозиране на оферти, като конкурсната комисия е длъжна да уведоми писмено всички закупили конкурсна документация лица за удължаването на срока.

Чл.23. Конкурсната процедура се провежда по реда на глава пета, раздел шести от наредбата.

Чл.24. Учредяването на ипотека или други вещни права върху недвижими имоти –  общинска собственост се извършва с решение на общинския съвет.

Чл.25. (1) Договорите за доставка на машини, съоръжения, транспортни средства и други дълготрайни активи се сключват от кмета на общината, в рамките на предвидените по бюджета средства, при спазване на разпоредбите на ЗОП.

(2) Движимите вещи, необходими за административни и стопански нужди на общинския съвет и общинската администрация се закупуват от кмета на общината или упълномощени от него длъжностни лица.


(3) Движимите вещи, необходими за административни и стопански нужди за дейността на юридическите лица на самостоятелна бюджетна сметка се закупуват от ръководителя на звеното, в рамките на одобрените бюджетни средства.
ГЛАВА ТРЕТА

УПРАВЛЕНИЕ НА ОБЩИНСКАТА СОБСТВЕНОСТ

РАЗДЕЛ І

УПРАВЛЕНИЕ НА ИМОТИ –  ПУБЛИЧНА ОБЩИНСКА СОБСТВЕНОСТ


Чл.26. (1) Публичната общинска собственост, предназначена за осъществяване на функциите на общинския съвет и общинската администрация, се управлява пряко от кмета на общината.


(2) Публичната общинска собственост, предназначена за осъществяване на функциите на кметствата, се управлява пряко от кмета на съответното кметство.


(3) Публичната общинска собственост, предназначена за осъществяване на функциите на общинската администрация в населените места, които не са кметства, се управлява пряко от кметския наместник на съответното населено място.


(4) Публичната общинска собственост, предназначена за трайно задоволяване на обществени потребности от общинско значение, включително имотите за здравни, културни, образователни, просветни и социални нужди, с въведена система на делегирани бюджети, се предоставя без търг или конкурс за управление от общинския съвет на съответните организации или юридически лица на бюджетна издръжка за безвъзмездно ползване и се управлява от ръководителите и/или представляващите съответните звена, като същите осъществяват управлението от тяхно име, за тяхна сметка и на тяхна отговорност, в рамките на действащата нормативна уредба. 

(5) Ръководителите на организациите и юридическите лица на общинска бюджетна издръжка управляват предоставените им за безвъзмездно ползване имоти и отговарят за тяхното поддържане, ремонтиране, застраховане и противопожарна безопасност.

(6). /Отм. – Решение №75/12.01.2024 г. по Административно дело №422/2023 г. на Административен съд-Кърджали/  

(6) /Нова – приета с Решение №5/24.01.2025 г. на ОбС – Кърджали/ Директорите на общински училища, детски градини и обслужващи звена имат право да предлагат за отдаване под наем и за ползване недвижими имоти публична общинска собственост или части от тях само за образователни, възпитателни, хуманитарни, социални, културни и здравни нужди на учащите се.

(7). /Нова – приета с Решение №5/24.01.2025 г. на ОбС – Кърджали/ Отдаването под наем на предоставените за ползване имоти или части от имоти се извършва чрез публичен търг или публично оповестен конкурс, след решение на общинския съвет по реда, предвиден в тази наредба и при следните допълнителни условия:

1. на територията на учебните заведения могат да действат търговски обекти, чиято дейност следва да бъде свързана със задоволяване на хранителните нужди на учащите се при спазване на изискванията и разпоредбите за здравословно хранене;


2. на територията на учебните заведения не могат да бъдат продавани или разпространявани вещи, материали и медикаменти, увреждащи физическото и духовна здраве на учащите се, както и техния морал;


3. училищната база не може да бъде използвана за продажба на алкохол и тютюневи изделия, огнестрелно и хладно оръжие, порнографски материали, както и за осъществяване на политическа агитация.

(8). Имоти или части от тях и вещи, освободени в резултат на закриване или преобразуване на общински училища и детски градини и центрове за личностно развитие, се използват за образователни, здравни, социални или хуманитарни дейности.

(9). Закритите или преобразувани имоти, за които няма обществена потребност за ползването им за дейностите по ал.8, се ползват и за други дейности, при едновременно изпълнение на следните условия:


1. в срок от две години не е идентифицирана обществена потребност от използването им за образователни, здравни, социални или хуманитарни дейности;


2. налице е положително становище на министъра на образованието и науката, изготвено въз основа на оценка на образователните потребности в общината;


3. населеното място е с население под 5 хиляди души.

(10). /Отм. – Решение №75/12.01.2024 г. по Административно дело №422/2023 г. на Административен съд-Кърджали/  

1. /Отм. – Решение №75/12.01.2024 г. по Административно дело №422/2023 г. на Административен съд-Кърджали/  

2. /Отм. – Решение №75/12.01.2024 г. по Административно дело №422/2023 г. на Административен съд-Кърджали/  

(10) /Нова – приета с Решение №5/24.01.2025 г. на ОбС – Кърджали/ Имотите или части от тях, предоставени за ползване на училища, детски градини и обслужващи звена, които са необходими за провеждане на учебния процес само в определени часове от учебната седмица, могат да се отдават под наем за педагогически услуги, художествено-творческа дейност или спорт чрез публичен търг или публично оповестен конкурс, след решение на общинския съвет, въз основа на представен от директорите, график за почасово ползване. Размерът на началната наемна цена се определя от общинския съвет, въз основа на оценка, изготвена от оценител, отговарящ на изискванията на закона за независимите оценители. 

(11) Ръководителите на звена или юридическите лица, които са на издръжка на общинския бюджет, осъществяват управлението на публичната общинска собственост в рамките на предвидените за това бюджетни средства.


(12) Кметът на общината упражнява контрол по управление на имотите по ал.2 и ал.3.

Чл.27. Имотите – публична общинска собственост не могат да се отчуждават, отдават под наем, да се преотстъпват за ползване, да се ползват съвместно по договор с трети лица, както и да се ползват не по предназначение.

Чл.28. Имотите – публична общинска собственост не могат да се включват в капитала на търговски дружества с общинско имущество.

Чл.29. В случаите на неизпълнение на хипотезите по чл.27 кметът на общината издава заповед за отнемане на имота.

Чл.30. (1) Имотите и вещите – публична общинска собственост, които не са необходими за нуждите на органите на общината или на юридическите лица и звена на общинска бюджетна издръжка, могат да се предоставят без търг или конкурс, безвъзмездно, за управление на други юридически лица на бюджетна издръжка за срок до 10 години с решение на общинския съвет, с изключение на имотите, които се ползват за образователни дейности, съгласно чл.302, ал.3 от Закона за предучилищното и училищното образование.  

(2) Предоставянето по ал.1 се извършва след писмено искане, което съдържа: наименование на заявителя, вид и местонахождение на имота и конкретни мотиви, обосноваващи предложението. 


(3) Въз основа на искането по ал.2, кметът на общината внася предложение до общинския съвет, съдържащо описание на имота, местонахождение, вписан акт за общинска собственост, скица на имота и  мотиви за предоставяне. 

(4) Въз основа на решението на общинския съвет кметът на общината сключва договор за предоставяне за управление.

(5) Управлението върху имоти и вещи – публична общинска собственост, включва правото на юридическите лица на бюджетна издръжка да ги владеят от името на общината за своя сметка и на своя отговорност.


(6) Имотите и вещите по ал.1 се завеждат в баланса на юридическите лица на бюджетна издръжка в едномесечен срок от съставянето на протокола за предаване – приемане на имота и всички разходи във връзка с управлението, включително разходите за текущ и основен ремонт, извършени със съгласие на общината, застраховки, данъци, такси и консумативи са за сметка на ползвателя. 


(7) Ръководителите на звената и юридическите лица по ал.1 отговарят за всички дейности, свързани с техническата и противопожарна безопасност на предоставените имоти.

Чл.31. (1) Свободни имоти или части от тях – публична общинска собственост, могат да се отдават под наем за срок до 10 години, чрез търг или конкурс, освен ако в закон е предвидено предоставянето под наем да се извършва без търг или конкурс, след решение на общинския съвет. Провеждането на търга или конкурса се извършва по реда на глава пета от настоящата наредба.

(2) Въз основа на резултатите от търга или конкурса кметът на общината издава заповед и сключва договор за наем. 

Чл.32. Върху свободни терени – публична общинска собственост могат да се разполагат преместваеми съоръжения по смисъла на чл.56, ал.1 от ЗУТ при условия и ред, установени с отделна наредба на общинския съвет и въз основа на схема, одобрена от главния архитект на общината.

Чл.33. Имотите, предназначени за трайно задоволяване на обществени потребности от общинско значение, в т.ч. мрежите на водоснабдителните и канализационните системи, се предоставят за  управление и експлоатация на съответните юридически лица, съгласно действащите законови разпоредби, с решение на общинския съвет, взето с обикновено мнозинство. Предоставените по този ред имоти и съоръжения не могат да се ползват като обезпечение за покриване на задължение към финансови и нефинансови институции и не могат да служат за апортни вноски в капитала на търговски дружества, както и да се извършват разпоредителни сделки с тях. 
РАЗДЕЛ II
УПРАВЛЕНИЕ НА НЕЖИЛИЩНИ НЕДВИЖИМИ ИМОТИ – ЧАСТНА ОБЩИНСКА СОБСТВЕНОСТ


Чл. 34. (1) Кметът на общината организира, ръководи и контролира управлението на имоти – частна общинска собственост.


(2) Ръководителите на юридическите лица и на звената на общинска бюджетна издръжка осъществяват управлението на имотите частна общинска собственост, предоставени им безвъзмездно с решение на общинския съвет за осъществяване на техните функции.

(3) Имотите по ал. 1, които не са необходими за нуждите на органите на общината или на юридическите лица и звена на общинска бюджетна издръжка, могат да се предоставят безвъзмездно за управление за срок до 10 години на други юридически лица на бюджетна издръжка или на техни териториални структури с решение на общинския съвет, с изключение на имотите, които се използват за образователни дейности, съгласно чл.302, ал.3 от Закона за предучилищното и училищното образование

(4) Управлението върху имоти – частна общинска собственост включва правото на юридическите лица на бюджетна издръжка да ги владеят от името на общината за своя сметка и на своя отговорност.


(5) Предоставянето на имотите по ал.3 се извършва след писмено заявление, което съдържа: наименование на заявителя, вид и местонахождение на имота и обосновани мотиви на искането за предоставяне.


(6) Въз основа на заявлението по ал.5 кметът на общината внася мотивирано предложение до общинския съвет.


(7) Въз основа на решението на общинския съвет кметът на общината сключва договор за предоставяне за управление при условия и ред, определени в решението.


(8) Имотите и вещите по ал.1 се завеждат в баланса на ведомството и на юридическите лица на бюджетна издръжка в едномесечен срок от съставянето на протокола за предаване – приемане на имота. Всички разходи по управлението на имота, включително разходи за текущ и основен ремонт, извършен със съгласие на общината, застраховки, данъци, такси и консумативи, са за сметка на ползвателя.


(9) Ръководителите на организациите и юридическите лица по ал.3 управляват предоставените им за безвъзмездно ползване имоти и отговарят за всички дейности, свързани с техническата и противопожарна безопасност.


(10)  Когато нуждата от имот – частна общинска собственост отпадне или имотът  не се ползва по предназначение, правото на управление се отнема със заповед на кмета на общината.


(11) Предоставянето на имоти – частна общинска собственост може да се осъществява чрез отдаване под наем. 

Чл.35. Отдаването под наем на нежилищни недвижими имоти – частна общинска собственост може да става чрез:

1. търг или конкурс;

2. с решение на общинския съвет без търг или конкурс;

3. със заповед на кмета на общината.

Чл.36.(1) Свободни нежилищни имоти – частна общинска собственост, които не са необходими за нуждите на общината, могат да се отдават под наем чрез търг или конкурс, освен ако в закон е предвидено  предоставянето под наем да се извършва без търг или конкурс. Провеждането на търга или конкурса се извършва по реда на глава пета от настоящата наредба.

(2) Въз основа на резултатите от търга кметът на общината издава заповед и сключва договор за наем.

Чл.37. (1) С решение на общинския съвет без търг или конкурс могат да се отдават под наем свободни нежилищни имоти за срок до 10 години на:


1. юридически лица с нестопанска цел, осъществяващи дейност в обществена полза; 


2. на търговски дружества – поземлени имоти, необходими като терени за временно ползване за спомагателни и допълнителни площадки, комуникации и други, свързани с изграждането, ремонта и поддържането на обекти на техническата инфраструктура за срока на строително-ремонтните дейности; 

3. за здравни, образователни и социални дейности за задоволяване на съответните нужди на населението

(2) Отдаването под наем на общински имоти по ал.1 става чрез заявление до кмета на общината, което съдържа наименование на заявителя, местонахождение на имота, предмета на дейността, която ще се осъществява и срока за предоставяне. Към заявлението се прилага декларация по чл.23 от Закона за търговския регистър и регистъра на юридическите лица с нестопанска цел и удостоверение за вписване в централния регистър на юридическите лица с нестопанска цел при Министерство на правосъдието. 

(3) Отдаването под наем по ал.1, т.1, т.2 и т. 3 се извършва на цена, която не може да бъде по-ниска от определената минимална базисна цена по чл.41, ал.3 от наредбата.


(4) Въз основа на решението по ал.1 кметът на общината издава  заповед и сключва договор за наем съгласно условията, определени в решението на общинския съвет.

Чл.38. (1) /Изм. и доп. с Решение №5/24.01.2025 г. на ОбС-Кърджали/ Без търг или конкурс могат да се предоставят безвъзмездно подходящи свободни нежилищни имоти – частна общинска собственост на местните структури на политическите партии, отговарящи на изискванията на Закона за политическите партии за осъществяване на дейността им, както и да се отдават под наем подходящи свободни нежилищни имоти – частна общинска собственост на местните структури на национално признатите синдикални организации за осъществяване на административната им дейност.

(2) /Изм. и доп. с Решение №5/24.01.2025 г. на ОбС-Кърджали/ Отдаването под наем и безвъзмездното предоставяне по ал.1 се извършва чрез подаване на заявление до кмета на общината, придружена със следните документи: копие от съдебна регистрация; декларация, че местната структура на партията или синдикалната организацията не притежава друго помещение за задоволяване на същите нужди; конкретно пълномощно, в случаите на упълномощаване.

(3) /Изм. и доп. с Решение №5/24.01.2025 г. на ОбС-Кърджали/ Въз основа на искането и при наличие на свободни имоти, кметът на общината издава заповед и сключва договор за безвъзмездното им предоставяне при условията на чл.32 от Закона за политическите партии.  За синдикалните организации, кметът на общината издава заповед и сключва наемен договор на наемна цена, която не може да бъде по-ниска от определената минимална базисна цена по чл.41, ал.3 от наредбата.

(4) Предоставените по ал.1 имоти могат да бъдат преотдавани само за дейност, обслужваща дейността на местните структури на политическите партии или синдикалните организации.


(5) При констатирани нарушения по ал.4 договорните отношения се прекратяват със заповед на кмета на общината по чл.15, ал.4  и ал.5 от ЗОС.


(6) Не се предоставят имоти по ал.1, т.1, ако политическата партия не е изпълнила финансовите си задължения към общината, произтичащи от ползването под наем на други общински имоти.

Чл. 39. /Изм. с Решение №5/24.01.2025 г. на ОбС-Кърджали/ Срокът на договорите за безвъзмездно предоставяне на имоти на политическите партии е до края на мандата на народното събрание или на общинския съвет.

Чл.40. (1) Срокът на договорите за отдаване под наем на нежилищни недвижими имоти – частна общинска собственост, независимо от реда на тяхното отдаване, не може да бъде по-дълъг от 10  години. 


(2) Кметът на общината може да отдава под наем без търг или конкурс общински недвижими имоти или части от тях /терени, тротоари и др. свободни площи/ за лятно сезонно ползване на собствениците или наемателите, пред регистрираните от тях обекти, за периода от месец април до месец октомври, включително или целогодишно, по утвърдена схема от главния архитект на общината. Размерът на месечния наем се определя съгласно чл.41, ал.3 от наредбата. 


(3) Договорите по ал.2 се сключват въз основа на подадено заявление до кмета на общината, към което се прилагат копие от документ за собственост или договор за наем на обекта.

(4) Заявленията по ал.3 се подават в срок от 15 февруари до 1 март на съответната година – за лятно сезонно ползване, а за целогодишно ползване –  до 20 декември на предходната година.

(5) Ползвателите на общински терени без сключен договор за наем заплащат такса, съгласно Наредбата за определянето и администрирането на местни такси и цени на услуги, приета от общинския съвет.

Чл.41. (1) /Изм. с Решение №252/30.12.2025 г. на ОбС-Кърджали/ Базисната месечна наемна цена на квадратен метър за недвижими  имоти -  частна общинска собственост; имоти и части от имоти публична общинска собственост; терени за разполагане на маси за консумация на открито; маси за продажба на плодове и зеленчуци, терени за поставяне на преместваеми съоръжения с площ над 4 кв.м и др. се определя в зависимост от предназначението и местонахождението на имота.

(2) В зависимост от местонахождението на имотите се обособяват следните зони за формиране на базисна месечна наемна цена на кв.м:

1. ПЪРВА ЗОНА   –  обекти, намиращи се в района на  Общински пазар – вкл. ул. “Македония”, ул. “Републиканска”, ул. “Средец”, ул. “Калоян”, ул. “Арда”, ул. “Омуртаг”, комплекс “Пентагон”, “Бизнес-парк”, бул. “България” –  от пресечката на бул. “Тракия” до автогара “21-ви век”, включително, бул. “Тракия”, бул. “Сан Стефано” – от пресечката на бул. “Тракия” до пресечката на бул. “Булаир”, ул. “Екзарх Йосиф”, бул. “Булаир”, ул. “Отец Паисий”, кв. “Възрожденци” –  бул. “Христо Ботев” от въжения мост до пасарелката;

2. ВТОРА  ЗОНА  –  обекти, намиращи се на бул. “Беломорски” – от пресечката на ул. “Републиканска” до автогара “21-ви век”, в района на хотел “Арпезос”, в района от автогара “21-ви век” до ж.п. гара, включително, обекти в парк “Горубсо”и  парк “Простор”;

3. ТРЕТА ЗОНА  –  обекти, намиращи се в кварталите на града;

4. ЧЕТВЪРТА  ЗОНА –  обекти, намиращи се в селата.         


(3) /Изм. с Решение №252/30.12.2025 г. на ОбС-Кърджали/ Базисната месечна наемна цена на квадратен метър се определя, както следва:
	№ по ред
	Предназначение
	З о н  и 

Цена, лв./евро/кв.м

	
	
	Първа 
	Втора
	Трета 
	Четвърта 

	1

1.1.
	Обекти за търговска дейност и услуги

Обекти с площ по-голяма от 100 кв.м – за горницата над 100 кв.м
	6,45/3,30

2,35/1,20
	5,18/2,65

1,76/0,90
	4,50/2,30

0,98/0,50
	1,17/0,60

0,49/0,25

	2.
	Офис-дейности
	5,87/3,00
	4,69/2,40
	4,30/2,20
	0,88/0,45

	3.
	Дейности от финансов характер
	27,38/14,00
	21,51/11,00
	15,65/8,00
	7,82/4,00

	4.
	Лекарски и стоматологични кабинети

/медицински дейности, зъботехнически услуги/
	4,69/2,40
	3,72/1,90
	3,13/1,60
	0,78/0,40

	5.
	Стоматологични кабинети в учебни заведения
	3,72/1,90
	2,93/1,50
	2,43/1,25
	0,63/0,32

	6.
	Спортни обекти, обекти за културни, младежки, образователни и социални дейности
	1,50/0,77
	1,00/0,51
	0,70/0,36
	0,51/0,26

	7.
	Помещения на организации с нестопанска цел в обществена полза
	2,93/1,50
	2,35/1,20
	2,15/1,10
	0,51/0,26



	8.
	Открити площи към търговски обекти за сезонно ползване
	5,87/3,00
	4,89/2,50
	3,91/2,00
	1,17/0,60

	9.
	Терени за временни съоръжения за стопанска дейност
	4,89/2,50
	3,91/2,00
	2,93/1,50
	0,98/0,50

	10.
	Терени за временни съоръжения за друг вид дейности /нестопански/
	2,35/1,20
	1,96/1,00
	1,56/0,80
	0,68/0,35

	11.
	Общински маси за продажба на плодове и зеленчуци – на 1 брой маса
	36,18/18,50
	23,47/12,00
	11,73/6,00
	5,87/3,00

	12.
	Павилиони за търговска дейност – на 1 брой павилион – Перперикон
	68,45/35,00
	68,45/35,00
	68,45/35,00
	68,45/35,00

	13.
	Обекти за производствена дейност
	1,96/1,00
	1,66/0,85
	1,47/0,75
	0,59/0,30

	14.
	Микроязовири и водоеми лв./дка
	2,35/1,20
	2,35/1,20
	2,35/1,20
	2,35/1,20

	15.
	Гаражи
	2,93/1,50
	2,54/1,30
	2,15/1,10
	0,78/0,40

	16.
	Складови помещения
	2,93/1,50
	2,35/1,20
	1,95/1,00
	0,98/0,50

	17.
	Бунгала в Зона за краткотраен отдих „Енчец” – на 1 брой бунгало
	-
	-
	-
	29,34/15,00



(4) /Нова с Решение №252/30.12.2025 г. на ОбС-Кърджали, отм. – Решение №1722/05.08.2026 г. по Административно дело №264/2026 г. на Административен съд-Кърджали/  
1. /Нова с Решение №252/30.12.2025 г. на ОбС-Кърджали, отм. – Решение №1722/05.08.2026 г. по Административно дело №264/2026 г. на Административен съд-Кърджали/;
2. /Нова с Решение №252/30.12.2025 г. на ОбС-Кърджали, отм. – Решение №1722/05.08.2026 г. по Административно дело №264/2026 г. на Административен съд-Кърджали/;
       3./Нова с Решение №252/30.12.2025 г. на ОбС-Кърджали, отм. – Решение №1722/05.08.2026 г. по Административно дело №264/2026 г. на Административен съд-Кърджали/;

Чл.42. Поддържането, подобренията, текущите и основни ремонти на имотите – общинска собственост, отдадени под наем, се извършва от наемателите  и ползвалите им, за тяхна сметка, и след прекратяване на наемния договор общината не дължи обезщетение на наемателите.

Чл.43. Преустройство, основен ремонт и смяна на предназначението на отдадените под наем имоти – общинска собственост се извършват само след писмено съгласие на общината. 

Чл.44. Предоставянето на имотите и вещите по чл. 41, ал.1, без откритите площи към търговски обекти за сезонно ползване за поставяне на маси за консумация на открито, се извършва по реда на глава пета от наредбата.

Чл.45. При наемане на общински имоти – частна общинска собственост за лично упражняване на стопанска дейност, лицата с намалена работоспособност заплащат наемна цена с намаление, както следва:


1. с намалена работоспособност над 90 % - намаление 60 на сто;

2. с намалена работоспособност от 70 до 80 % –  намаление 50 на сто;

3. с намалена работоспособност от 50 до 70 % –  намаление 40  на сто;

4. с намалена работоспособност до 50 % – намаление 30 на сто.

Чл.46. Обстоятелствата по чл.45 се доказват с представяне на решение на ТЕЛК и се попълва декларация, с която лицето декларира, че лично упражнява стопанска дейност в обекта.

Чл.47. Намалението на наемната цена по чл.45 е до размера на базисната наемна цена, определена с наредбата.

Чл.48. Отдадените под наем имоти – частна общинска собственост не могат да се преотдават, да се преотстъпват, да се ползват по договор за съвместна дейност  с трети лица или не по предназначение. Промяна на предназначението се извършва след изрично писмено съгласие на наемодателя.
Чл.49. Прекратяването на наемните договори става по реда на чл.15 от ЗОС.

РАЗДЕЛ IІІ
УПРАВЛЕНИЕ НА  ВЕЩИ  –  ЧАСТНА ОБЩИНСКА СОБСТВЕНОСТ


Чл.50. (1) Кметът на общината управлява движимите вещи, собственост на общината, необходими за осъществяване на дейността на общинския съвет и общинска администрация и упражнява контрол върху правилното и законосъобразното им ползване.


(2) Кметовете на кметства и кметските наместници управляват движимите вещи, собственост на общината, предоставени им за осъществяване на дейността на кметството/ населеното място, както и упражняват контрол върху правилното и законосъобразно ползване и управление на движимите вещи.


(3) Паметниците на културата, общинска собственост се управляват и стопанисват, съобразно специалните разпоредби на Закона за културното наследство.


Чл.51. (1) Движимите вещи – частна общинска собственост могат да се предоставят безвъзмездно за управление на юридически лица и звена на общинска бюджетна издръжка със заповед на кмета.

(2) Вещите – частна общинска собственост, извън тези по ал.1, се отдават под наем от кмета на общината чрез търг или конкурс по реда на глава пета от наредбата.

Чл.52. (1) Кметът на общината може да предоставя или прехвърля безвъзмездно инвентар – общинска собственост за нуждите на общински звена на бюджетна издръжка, социални домове и гробищни паркове в населените места на общината.


(2) Предоставянето или прехвърлянето на инвентар по ал.1 става въз основа на заповед на кмета, а изписването от баланса на общината при прехвърляне се извършва въз основа на заповедта, подписан приемателно-предавателен протокол между страните и потвърдително писмо от ползвателя за завеждане на  инвентара по неговите счетоводни сметки.

РАЗДЕЛ IV
АТЕЛИЕТА ЗА ИНДИВИДУАЛНА ТВОРЧЕСКА ДЕЙНОСТ И ГАРАЖИ – ЧАСТНА ОБЩИНСКА СОБСТВЕНОСТ

Чл.53. Ателие за индивидуална творческа дейност по смисъла на тази наредба е помещение извън жилището, предназначено за упражняване на художествена, литературна, архитектурна, инженерно-техническа, научна или друга творческа дейност, чието упражняване изисква самостоятелно помещение, в което се упражнява разрешен по надлежния ред художествен занаят.

Чл.54. (1) Право на настаняване под наем в ателиета за индивидуална творческа дейност – общинска собственост имат лицата с постоянно местоживеене на територията на общината, които отговарят на следните условия:


1. да са български граждани;


2. притежават надлежни документи, че са хабилитирани научни работници или упражняват творческа професия в областта на изкуството или културата;

3. не притежават собствено ателие;


4. не са закупували ателие от общината или държавата след 13 юли 1991 г.


(2) Желаещите да наемат ателие подават заявление до кмета на общината, придружено от следните документи:

1. надлежен документ, че са хабилитирани научни работници или упражняват творческа професия в областта на изкуството или културата.


(3) Заявленията се картотекират в дирекция “Общинска собственост и стопански дейности” и се разглеждат и класират от назначена със заповед на кмета на общината комисия. Комисията разглежда в едномесечен срок подадените молби, класира кандидатите и съставя протокол. В тридневен срок протоколът се представя на кмета на общината за утвърждаване. При наличие на подходящи свободни помещения комисията предлага на кмета на общината да издаде заповед за настаняване и подпише договор. Кандидатите се класират по реда на подаване на заявленията. При равни условия предимство при класирането имат кандидатите с увреждания, след представяне на решение на ТЕЛК.

(4) Служители от отдела, на които са възложени функциите за предоставяне под наем на ателиета – общинска собственост установяват служебно обстоятелствата по чл.54, ал.1, т.3  и т.4.


(5) /Изм. с Решение №252/30.12.2025 г. на ОбС-Кърджали/ Предоставянето на ателиета на правоимащи по чл.54, ал.1 става възмездно, за срок до 10 /десет/ години на цена, определена в зависимост от местонахождението, както следва:

1. /Изм. с Решение №252/30.12.2025 г. на ОбС-Кърджали/ за ателиета в центъра на града –  3,23 лв./1,65 евро на кв.м;

2. /Изм. с Решение №252/30.12.2025 г. на ОбС-Кърджали/ за ателиета в  кварталите на града –  2,54 лв./1,30 евро на кв.м.

Чл.55. (1) Продажбата на ателиета на правоимащи по чл.54 се извършва по пазарна оценка, изготвена от оценител на имоти, при наличие на основанията по чл.54 , ал.1 от наредбата и при условие, че са били наематели на ателиетата не по-малко от 2 години. Оценките се  приемат от експертния съвет и одобряват от общинския съвет и не могат да бъдат по-ниски от данъчните.


(2) Въз основа на решението по предходната алинея кметът на общината издава заповед и сключва договор за продажба.

Чл.56. (1) Отдаването под наем на гаражи – общинска собственост се извършва чрез търг или конкурс за срок до 10 /десет/ години,  по реда на глава пета от настоящата наредба.

(2) Въз основа на резултатите от търга или конкурса по ал. 1, кметът на общината издава заповед и сключва договор.

Чл.57. (1) Продажбата на гаражи – общинска собственост се извършва по пазарни цени, изготвени от оценител на имоти, чрез публичен търг или конкурс по реда на глава пета от наредбата. Оценките се  приемат от експертния съвет и одобряват от общинския съвет и не могат да бъдат по-ниски от данъчните. Началните цени при провеждането на търговете или конкурсите не могат да бъдат по-ниски от определените от общинския съвет. 

(2) Въз основа на резултатите от търга или конкурса по ал. 1, кметът на общината издава заповед и сключва договор.

ГЛАВА ЧЕТВЪРТА

РАЗПОРЕЖДАНЕ С ОБЩИНСКИ ИМОТИ И ДВИЖИМИ ВЕЩИ

Р А З Д Е Л I

ОБЩИ РАЗПОРЕДБИ


Чл.58.(1) Разпореждането с имоти и вещи – частна общинска собственост се извършва в съответствие с приетата от общинския съвет годишна програма за управление и разпореждане с имоти – общинска собственост и се осъществява чрез:

1. продажба на имоти или на идеални части от тях;

2. замяна на имоти или на идеални части от тях и на вещни права върху тях;

3. дарение;

4. доброволна делба;

5. апортиране в капитала на търговски дружества;

6. учредяване на право на строеж, пристрояване, надстрояване – възмездно или безвъзмездно;
7. учредяване на вещно право на ползване – възмездно или безвъзмездно;
8. премахване на сгради, постройки и съоръжения;
9. сделки по чл.15, ал.3 и ал. 5 и чл.17, ал.3 от ЗУТ;
10. по силата на закон.


(2) Разпоредителните действия по ал.1 се извършват само с имоти, актовете за които са вписани по съответния ред в службата по вписванията. 

 
Чл.59. (1) Договорите, с които се извършва разпореждане с недвижими имоти – общинска собственост, се сключват в писмена форма от кмета на общината и се вписват от съдията по вписванията по местонахождението на общинския имот.


(2) Договорите за замени на имоти – общинска собственост с имоти, собственост на физически или юридически лица, се вписват по местонахождението на общинския имот, а при замени с държавни недвижими имоти – по местонахождението на държавния имот.

Чл.60. Общината може да внася свободни имоти и вещи или вещни права върху имоти – частна общинска собственост като непарична вноска в капитала на търговски дружества при условия и по ред, определени в наредба по чл.51а, ал.4 от ЗОС, след решение на общинския съвет, прието с мнозинство от две трети от общия брой на общинските съветници.

Чл.61. Принудителното отчуждаване на имоти – частна собственост за общински нужди става по реда на глава трета от Закона за общинската собственост.

Чл.62. (1) Продажба на движими вещи, на стойност до 10 хил. лв./5,11 хил. евро, които не са необходими за дейността на общината, се осъществява по пазарна цена от кмета на общината. Продажбата се осъществява чрез преки преговори от комисия, назначена от кмета на общината, при условие, че има подадени не по-малко от две оферти. Продажбата се извършва със заповед на кмета и след сключване на договор.


(2) За участие в преките преговори кандидатите представят следните документи:
1. квитанция за закупена документация /оригинал/;

2. платежен документ за внесен депозит за участие в преговорите /оригинал/;
3. нотариално заверено пълномощно за представителство /оригинал/, в случаите на упълномощаване;

4. декларация за извършен оглед на вещите -  по образец.

(3) Предложенията на участниците в преговорите се завеждат в информационния център на общината и се представят лично пред комисията за провеждането на преговорите.


(4) В деня и часа, определени за провеждането на преговорите, председателят на комисията проверява присъствието на членовете на комисията и обявява откриването на процедурата за преговори.


(5) Кандидатите за участие в преговорите се легитимират пред комисията чрез представяне на документ за самоличност /лична карта/.


(6) Лицата, които представляват подалите предложения участници, се легитимират с документ за самоличност и нотариално заверено пълномощно за представителство, в случаите на упълномощаване.


(7) В случаите по чл.98, ал.4 от наредбата преговорите се отлагат за същия час и място на следващия работен ден.


(8) Комисията извършва регистрация на участниците по реда на завеждане на предложенията в информационния център на общината и проверява документите на участниците за допустимост.


(9) Не се допускат за участие в преговорите кандидати, чиито предложения:

1. са подадени след определения срок;
2. са подадени в незапечатан и прозрачен плик;

3. не съдържат документ за внесен депозит за участие в преговорите;

4. не съдържат документ за закупена документация;

5. не съдържат който и да е от документите, изискващи се по чл.62, ал.2 от наредбата.

(10)Комисията провежда преговори за цената с всеки допуснат участник поотделно. 


(11) Комисията обявява за спечелил преговорите участника, предложил най-висока цена.

(12) Продажбата на движими вещи –  общинска собственост, на стойност над 10 хил.лв./5,11 хил. евро се извършва, съгласно реда за разпореждане с недвижима общинска собственост. 

(13) Замяна и дарение на движими вещи се извършва с договор, сключен от кмета на общината по реда и условията на Закона за задълженията и договорите.


(14) Възмездно право на ползване върху движими вещи се предоставя от кмета на общината със заповед и след сключване на договор. 


(15) Безвъзмездно право на ползване върху движими вещи се предоставя от кмета на общината със заповед и след сключване на договор на звена и юридически лица на бюджетна издръжка.

Чл.63. Дарение на движими вещи /картини, други предмети на изкуството и сувенири/ на стойност до 1000 /хиляда/ лева/511,29 евро /за всеки отделен случай/ на гости от страната и чужбина на държавно или общинско ниво, или на граждани на държавата и общината за особени заслуги към общината, както и на юридически лица на бюджетна издръжка при юбилеи или други особени чествания, става със заповед на кмета на общината. Във всички останали случаи дарение на движими вещи се извършва след решение на общинския съвет.

Чл.64. При разпореждане с недвижими имоти, купувачите /приобретателите/ – физически и юридически лица, заплащат на общината освен продажната цена на имота и следните суми:
1. ДДС, съгласно разпоредбите на Закона за ДДС; 

2. Данък по чл.35, ал.2 от Наредбата за определяне на местните данъци на територията на Община Кърджали, върху продажната цена;
3. Разходите по чл.77 от наредбата;
4. Цени на услуги, определени с Наредбата за определяне и администриране на местните такси и цени на услуги.

Чл. 65. В общината се създава и поддържа публичен регистър за разпоредителните сделки с имоти – общинска собственост. В регистъра се вписват данни за имотите според акта за собственост, по видове разпоредителни сделки, както и:

1. пазарната и данъчна оценка на имотите или вещните права, оценката, определена от общинския съвет и крайната цена на сделката;

2. начинът на разпореждане – чрез публичен търг, публично оповестен конкурс или решение на общинския съвет;

3. насрещната страна по сделката.

РАЗДЕЛ II

РАЗПОРЕЖДАНЕ С НЕЖИЛИЩНИ ИМОТИ – ЧАСТНА ОБЩИНСКА СОБСТВЕНОСТ ЧРЕЗ ПРАВНИ СДЕЛКИ


Чл.66. (1)  Разпореждането с нежилищни имоти –  частна общинса собственост се извършва с решение на общинския съвет чрез провеждане на публичен търг или публично оповестен конкурс по пазарни цени, които не могат да бъдат по-ниски от данъчната оценка.

(2) Въз основа на резултатите от търга/конкурса кметът на общината издава заповед и сключва договор.
Чл. 67. (1) Продажбата на нежилищни имоти – частна общинска собственост се извършва от кмета на общината без търг или конкурс на физически или юридически лица, собственици на законно построени сгради.

(2) Лицата по ал.1 могат да подават заявление за придобиване на правото на собственост върху общинската земя до кмета на общината. Към заявлението се прилагат следните документи: копие на договор за отстъпено право на строеж, копие на разрешение за строеж, копие на одобрен архитектурен проект за сградата, копие на удостоверение за въвеждане на обекта в експлоатация или копие на нотариален акт за придобиване на имота.

(3) Собствениците на жилища и други обекти в етажна собственост, придобили идеални части от правото на строеж върху общинска земя, могат да придобиват идеална част от правото на собственост върху земята, върху коята е застроена сградата, съответстваща на притежаваната идеална част от правото на строеж при условие, че за общинската земя е отреден УПИ или поземлен имот в урбанизираната територия на общината, като подадат заявление до кмета на общината.


(4) Заявленията на лицата по предходните алинеи се придружават със следните документи: договор за учредено право на строеж или признато право на строеж; скица на имота от действащия регулационен план с попълнен кадастър и/или кадастрална скица с идентификатор; документ за законно учредено право на строеж на роднини по права линия, ако е налице такова; удостоверение за наследници; документ за собственост или констативен акт от общинска администрация, че сградата е завършена в груб вид; разрешение за строеж; други допълнителни документи, удостоверяващи факти и обстоятелства, които са от значение за продажбата.


(5) Продажбата на собствеността по предходните алинеи се извършва по пазарна цена, изготвена от оценител на имоти, приета на експертен съвет и одобрена от общинския съвет. 


(6) Продажбата се извършва от кмета на общината, който издава заповед и сключва договор.

(7) Служители от отдела, на които са възложени функции за разпореждане с общинско имущество, комплектоват служебно изискващите се документи от заинтересованите лица по ал.4.

Чл.68. (1) Разпореждане с общински недвижими имоти се извършва и по реда на чл.15, ал.3 и ал. 5 и чл.17, ал.3 от ЗУТ.


(2) Предварителните договори по чл.15, ал.3 и ал.5 и чл.17, ал.3 от ЗУТ, при изменение на регулационния план, се сключват от кмета на общината, след решение на общинския съвет по пазарни оценки, изготвени от оценители на имоти, приети от експертния съвет и одобрени от общинския съвет.


(3) Предварителният договор по ал.1 съдържа цената на частта на имота – общинска собственост за обособяване на УПИ и се сключва въз основа на проект за изменение на действащия ПУП. В предварителния договор се вписват условията по ал.4, ал.5 и ал.6.

(4) В случай, че изменението на ПУП не влезе в сила в срок от  шест месеца след сключване на предварителния договор, се изготвя нова оценка, въз основа на която се сключва окончателния договор.

(5) В случай, че Експертния съвет по чл. 5, ал.4 от ЗУТ установи, че проектът по ал.2 не може да бъде приет без изменение прави служебно предложение до кмета на общината за изменение на предварителния договор.


(6) Окончателният договор се сключва в срок от един месец след влизане в сила на изменението на ПУП. След изтичане на този срок общината може да поиска сключване на окончателен договор по съдебен ред, както и обезщетение в размер на законната лихва върху дължимите суми за периода на забава, в случай, че не бъде сключен окончателен договор.


 (7) Окончателният договор се вписва от съдията по вписване по местонахождението на имота.

(8) Сделките по чл.68 се извършват до размера на имота на собственика.

Чл.69.(1) Продажба на недвижим имот – частна общинска собственост може да се извърши без търг или конкурс след решение на общинския съвет по предложение на Българската агенция за инвестиции на инвеститор, получил сертификат за инвестиция от клас „А”.

 
(2) Продажбата по ал.1 се извършва по пазарна оценка, която не може да бъде по-ниска от данъчната оценка, изготвена от оценител на имоти, приета от експертния съвет и одобрена от общинския съвет. Въз основа на решението на общинския съвет кметът на общината издава заповед и сключва договор.

Чл.70 (1) Продажба на общинско имущество – частна общинска собственост може да се извърши без търг или конкурс след решение на общинския съвет в следните случаи:
1. между общината и държавата или между общините;
2. когато лицата, на които може да се извърши продажба, са определени в закон.


(2) Заинтересованите лица по ал.1 представят в общината мотивирано писмено предложение с обосновка за придобиване на имота и за предназначението на имота.


(3) Продажбата на имота по ал.1 се извършва по пазарна оценка, изготвена от оценител на имоти, приета от експертния съвет и одобрена от общинския съвет. Решението на общинския съвет се приема с мнозинство две трети от общия брой на съветниците.


(4) Въз основа на решението на общинския съвет кметът на общината издава заповед и сключва договор.

Чл.71. Дарение на недвижим имот – частна общинска собственост се извършва с решение на общинския съвет, прието с мнозинство три четвърти от  общия брой на съветниците. Въз основа на решението кметът на общината сключва договор.

Чл.72. (1) Прекратяването на съсобственост върху недвижими имоти между общината и други лица се извършва по предложение на съсобствениците до кмета на общината или по инициатива на кмета на общината, след решение на общинския съвет в интерес на общината чрез:

1. делба;

2. продажба на частта на общината;

3. изкупуване на частта на съсобственик;

4. замяна.

(2) Доброволната делба се осъществява чрез:


1. даване или получаване в дял на реални части от имота;


2. получаване на собствеността на целия имот от един от съсобствениците след изплащане на частите на останалите съсобственици, когато имота е реално неподеляем.

Чл.73. Съсобствеността върху недвижими имоти между общината и физически или юридически лица се прекратява по предложение на съсобствениците до кмета на общината или по инициатива на кмета на общината, след решение на общинския съвет.

Чл.74. (1) В тримесечен срок след решението на общинския съвет по чл.73 кметът на общината издава заповед за прекратяване на съсобствеността. Заповедта се връчва на купувача.


(2) След заплащане на цената,  на дължимите данъци, такси и цени на услуги, в посочения в заповедта срок, кметът на общината сключва договор за продажба.

Чл.75. Когато плащането не се извърши в определения срок кметът на общината може да отмени заповедта по чл.74, ал.1  и преписката се прекратява.

Чл.76. При прекратяване на съсобствеността се прилагат разпоредбите на Закона за собствеността и Гражданския процесуален кодекс.

Чл.77. Сделките по този раздел се извършват със заповед и сключване на договор от кмета на общината по пазарни оценки по реда на глава пета от наредбата. Разходите, направени от общината, за изготвяне на пазарна оценка и правен анализ, за цифровизация на обекта, за трасиране на имота, за изготвяне на проекти, за заснемане, за техническо описание на обекта, се заплащат по сметка на общината от физическото или юридическо лице, с което се сключва разпоредителната сделка.

Чл.78. (1) При извършване на сделки по реда на чл.67; чл.68; чл.69; чл.70, ал.1, т.2; чл.72; чл.85, ал.2 и чл.86 от наредбата, заинтересованите страни внасят предварително в полза на общината парична гаранция за сключване на договор за покупко-продажба в размер, както следва:
1. за сделки с имоти, находящи се в гр.Кърджали – 2000 лева/1022,58 евро;
2. за сделки с имоти, находящи се в населените места на общината – 750 лева/383,47 евро.

(2). Паричната гаранция по ал.1 се внася по банкова сметка на общината.


(3). Паричната гаранция по чл.78 се освобождава в тридневен срок, след вписване на разпоредителната сделка в служба по вписванията.


(4). При отказ от заинтересованата страна да подпише договора за покупко-продажба внесената парична гаранция не се възстановява и остава в полза на общината.

Чл.79. (1) Не може да се извършва замяна на имот – частна общинска собственост, на право на строеж върху имот – частна общинска собственост или на учредено в полза на общината право на строеж с имот или с право на строеж – собственост на физически лица или на юридически лица, освен в случаите посочени в закона.


(2) Замяна на имот – частна общинска собственост, на право на строеж върху имот – частна общинска собственост или на учредено в полза на общината право на строеж, с имот или с право на строеж върху имот – собственост на други лица, може да се извършва:
1. за изпълнение на задължения, произтичащи от международен договор;
2. между общината и друга община или между общината и държавата;
3. в други случаи – при условия и ред, определени в закон.

(3) В случаите по ал.1 и ал.2 кметът на общината отправя писмено предложение за замяна до заинтересованите собственици или съсобственици на имоти. Предложение за замяна до кмета на общината могат да отправят и заинтересованите собственици или съсобственици на имоти по ал.1 и ал.2. В предложението се посочват предлаганите за замяна имоти или вещни права. При постигане на съгласие кметът на общината внася предложението за замяна в общинския съвет.


(4) За направените предложения за замяна се изготвя обявление за всеки имот, което се публикува на интернет страницата на общината. В обявлението се посочват данни за имотите или вещните права, предмет на предложението за замяна. Обявлението се поставя и на определените места в сградата на общината или кметството.    

(5) Предложенията по ал.3 не обвързват общинския съвет за извършване на замяна. Отказите от общинския съвет за извършване на замяна не подлежат на обжалване.

(6) Не се допускат замени:


1. когато имотите – собственост на трети лица, са обременени с ипотека или други тежести, отдадени са под наем или под аренда;

2. на общински урегулирани поземлени имоти, отредени за жилищно строителство, срещу нежилищни имоти;

3. на общински имоти с имоти на лица, за които е установено, че без правно основание ползват общински имот, договорите за наем или вещни права върху общински имоти са прекратени по тяхна вина или с които общината води съдебни имуществени спорове;


4. в други случаи, определени в закон или в наредбата.

(7) Решенията за извършване на замяна се приемат от общинския съвет с мнозинство две трети от общия брой на съветниците. Въз основа на решението на общинския съвет кметът на общината издава заповед и сключва договор за замяна.

 Чл.80. (1) Разпоредителните сделки с имоти или вещни права върху имоти – общинска собственост се извършват по пазарни цени, но не по-ниски от данъчните им оценки. Пазарните цени на имотите и на вещните права се определят от общинския съвет въз основа на пазарни оценки, изготвени от оценители, притежаващи сертификат за правоспособност по Закона за независимите оценители, освен ако в закон е предвидено друго. Началните цени при провеждане на търгове  и конкурси за разпореждане с имоти и вещни права върху имоти – общинска собственост, не могат да бъдат по-ниски от цените, определени от общинския съвет. Преди определяне на пазарните оценки от общинския съвет същите се разглеждат на Експертен съвет за приемане на правни анализи и пазарни оценки.

(2)  Когато сделката не бъде реализирана в срок от шест месеца от обявяване на търга или конкурса за продажба на имота, кметът на общината възлага нова оценка и след приемане от експертния съвет я  внася в общинския съвет за ново одобрение.

(3) В случаите по ал.1 не се допуска заплащане на цената изцяло или частично с компенсаторни инструменти.

Чл.81. (1) Право на строеж върху имоти  – частна общинска собственост се учредява след решение на общинския съвет от кмета на общината чрез публичен търг или публично оповестен конкурс, по реда на глава пета от наредбата и съобразно предвижданията на влязъл в сила ПУП.


(2) Правото на строеж се учредява възмездно и безвъзмездно.


(3) С решението по ал.1 общинският съвет може да разреши в условията на търга или конкурса да се предвиди заплащането на цената на правото на строеж или на част от нея да се извърши с предоставяне в собственост на общината на обекти в новопостроената сграда или на обекти в друга сграда, които са собственост на лицето, в полза на което е учредено правото на строеж, или то да изгради за своя сметка друг обект за нуждите на общината. В тези случаи условията на търга или конкурса се одобряват от общински съвет. Стойността на обектите, предоставени в собственост на общината, не може да бъде по-малка от цената на правото на строеж или на съответната част от него.

(4) Правото на строеж за жилищно строителство се учредява безсрочно.

(5) Извън случаите по ал.4 правото на строеж се учредява безсрочно или за определен срок. След изтичане на срока, за който то е учредено, общината придобива безвъзмездно собствеността на построения обект.

Чл.82. (1) Правото на строеж се учредява без търг или конкурс след решение на общинския съвет, прието с мнозинство повече от половината от общия брой на съветниците на:

1. юридически лица на бюджетна издръжка;

2. религиозни институции, регистрирани съгласно Закона за вероизповеданията, или на техни местни поделения за обредни, молитвени или богослужебни домове за публични религиозни обреди и служби, за храмове и манастири;

3. други лица, когато това е предвидено в закон.


(2) Исканията по ал.1 се депозират писмено до кмета на общината и съдържат наименование на заявителя, законовото основание, предназначение и срок за учредяване. 


(3) Въз основа на мотивираното искане по ал.2 и след становище на главния  архитект за максимално допустимото застрояване за УПИ, кметът  на общината внася предложение за приемане на решение от общинския съвет.


(4) Въз основа на решението на общинския съвет по ал.1, кметът на общината издава заповед и сключва договор за учредяване на правото на строеж. 

Чл.83. (1) Безвъзмездно право на строеж може да се учредява след решение на общинския съвет, прието с мнозинство повече от половината от общия брой на общинските съветници на:


1. юридически лица на бюджетна издръжка;


2. религиозни институции, регистрирани съгласно Закона за вероизповеданията, или на техни местни поделения за обредни, молитвени или богослужебни домове за публични религиозни обреди и служби, за храмове и манастири;


3. други лица, когато това е предвидено в закон.


(2) Исканията по ал.1 се депозират писмено до кмета на общината и съдържат наименование на заявителя, законовото основание, предназначение и срок за учредяване. 


(3) Въз основа на мотивираното искане  по ал.2 и след становище на главния архитект за максимално допустимото застрояване на УПИ, кметът на общината внася предложение за приемане на решение от общинския съвет.


(4) Въз основа на решението на общинския съвет по ал.1, кметът на общината издава заповед и сключва договор за учредяване на безвъзмездното право на строеж, след влязъл в сила ПУП.

Чл.84. Безвъзмездно право на строеж може да се учредява след решение на общинския съвет, прието с мнозинство две трети от общия брой на общинските съветници.

Чл.85. (1) Право на надстрояване и/или на пристрояване на сграда – частна общинска собственост, или на сграда, построена върху имот – частна общинска собственост се учредява след решение на общинския съвет чрез публично оповестен търг или публично оповестен конкурс по реда на глава пета от наредбата и в съответствие с предвижданията на влязъл в сила ПУП, по реда на чл.81, ал.3 от наредбата.

(2) Право на надстрояване и/или на пристрояване на сграда, построена върху имот – частна общинска собственост, се учредява без търг или конкурс след  решение на общинския съвет, прието с мнозинство повече от половината от общия брой на съветниците, от кмета на общината, на собственика на сградата, както и на собственици на жилища в сгради – етажна собственост, или на техни сдружения, по пазарни цени, изготвени от оценители на имоти, приети от експертния съвет  и одобрени от общинския съвет.


(3) Искането за право на пристрояване и/или надстрояване по ал.1 се депозира писмено до кмета на общината и съдържа име на заявителя,  протокол от общо събрание на собствениците в случаи на съсобственост, нуждите, за които ще се използва имота и копие от влязъл в сила ПУП или предложение за изменението му.

Чл.86. При влезли в сила застроителни и регулационни планове уреждането на придаваемите части от общински имоти към парцели /урегулирани поземлени имоти/, граничещи с улична регулация, както и уреждането на части от имоти с неуредени регулационни сметки, се извършва по реда на чл.15, ал.3 и ал.5 от ЗУТ и по реда на чл.35, ал.4 от ЗОС, във връзка с §8 от ПР на ЗУТ. Продажбата на придаваемите части се извършва след решение на общински съвет по пазарни оценки, изготвени от оценител на имоти.

Чл.87. (1) Безвъзмездно право на надстрояване и пристрояване може да се учредява след решение на общинския съвет, прието с мнозинство повече от половината от общия брой на съветниците на:


1. юридически лица на бюджетна издръжка;


2. религиозни институции, регистрирани съгласно Закона за вероизповеданията, или на техни местни поделения за обредни, молитвени или богослужебни домове за публични религиозни обреди и служби, за храмове и манастири;


3. други лица, когато това е предвидено в закон.


(2)Въз основа на решението по ал.1, кметът на общината издава заповед и сключва договор.

РАЗДЕЛ III
УЧРЕДЯВАНЕ НА ПРАВО НА ПОЛЗВАНЕ


Чл.88. (1) Правото на ползване върху имоти – общинска собственост се учредява след решение на общинския съвет за срок до 10 години.

(2) Правото на ползване се учредява възмездно или безвъзмездно.

Чл. 89. (1) Възмездно право на ползване се учредява с решение на общинския съвет чрез публичен търг или публично оповестен конкурс по реда на глава пета от настоящата наредба.


(2) Въз основа на резултатите от търга кметът на общината издава заповед и сключва договор.

Чл.90. (1) Възмездно право на ползване се учредява с решение на общинския съвет без търг или конкурс за срок до 10 години, само когато лицата, на които може да се учреди право на ползване, са определени със закон.


(2) В случаите по ал.1 заявителят депозира писмено искане до кмета на общината, което съдържа име на заявителя, основанието за искане за учредяване на възмездно право на ползване, предмета на дейност, която ще се осъществява и срок на учредяване на възмездното право на ползване. 


(3) Въз основа на мотивираното искане  по ал.2 кметът на общината внася предложение за решение от общинския съвет.


(4) Въз основа на решението по ал.1 кметът на общината сключва договор на цена, която не може да бъде по-ниска от определената минимална базисна цена по чл.41, ал.3 от наредбата.

Чл.91. (1) Безвъзмездно право на ползване върху имоти – частна общинска собственост  или части от тях се учредява с решение на общинския съвет, прието с мнозинство две трети от общия брой съветници за срок до 10 години в следните случаи:

1. за осъществяване на дейности от звена на бюджетна издръжка;

2. за здравни, образователни, социални, културни, спортни и други хуманитарни дейности;

3. за дейности на институции и техни местни поделения, когато това е предвидено в специален закон;

4. за клубна дейност на организации на пенсионерите и на организации на лица с увреждания. 
5. Случаите, предвидени в други закони и подзаконови нормативни актове.


(2) Правото по ал.1 се предоставя въз основа на мотивирано искане до кмета на общината, което съдържа име на заявителя, основанието за искане за учредяване на безвъзмездно право на ползване, предмета на дейност, която ще се осъществява и срок на учредяване на безвъзмездното право на ползване. 


(3) Въз основа на мотивираното искане  по ал.2, кметът на общината внася предложение за решение от общинския съвет.


(4) Въз основа на решението по ал.1 кметът на общината издава заповед и сключва договор. 

Чл.92.  Разходите по поддръжка, текущ и основен ремонт, включително разходите за консумативи, са за сметка на ползвателите, освен в случаите, за които има изрична законова разпоредба, че са за сметка на общината.

РАЗДЕЛ ІV

УЧРЕДЯВАНЕ НА ПРАВО НА ПРЕМИНАВАНЕ


Чл.93 (1) Право на преминаване през имоти – общинска собственост се учредява  без търг или конкурс от кмета на общината, срочно или безсрочно, за всеки конкретен случай.


(2) Правото на преминаване по ал.1 се учредява след писмено искане от приобретателя, което съдържа: наименование на заявителя, вид и местонахождение на имота и мотиви, обосноваващи искането. Към искането се прилагат следните документи: копие от документ за собственост, скица на имота от действащия регулационен план с попълнен кадастър и/ или кадастрална скица с идентификатор или геодезическо заснемане на имота от лицензирана фирма.


(3)  Заплащането на еднократно обезщетение в полза на Община Кърджали на правото за изграждане или разширение на общи мрежи и съоръжения от техническата инфраструктура (енергийни, ВК, далекосъобщителни и другите подобни) се извършва по цени, както следва:
1. В границата на урбанизираната територията на гр. Кърджали:

1.1. До 30 метра дължина – 5 лева/2,56 евро на линеен метър;
1.2. От 30 метра до 100 метра  дължина – 500 лева/255,65 евро  + 5 лева/2,56 евро за всеки линеен метър над 30-я метър;
1.3. Над 100 метра дължина – 850 лева/434,60 евро + 4 лева/2,05 евро на всеки метър над 100-я метър.
2. В границите на урбанизираните територии на другите населени места от общината: 

2.1. До 30 метра дължина –  4 лева/2,56 евро на линеен метър;
2.2. От 30 метра до 100 метра дължина – 400 лева/204,52 евро + 4 лева/2,05 евро за всеки линеен метър над 30-я метър;
2.3. Над 100 метра дължина – 680 лева/347,68 евро + 3 лева/1,53 евро на всеки метър над 100-я метър.
3. Извън границите на урбанизираните территории:
3.1. До 30 метра дължина – 3 лева/1,53 евро на линеен метър;
3.2. От 30 метра до 100 метра дължина – 300 лева/153,39 + 3 лева/1,53 евро за всеки линеен метър над 30-я метър;
3.3. Над 100 метра – 510 лева/260,76 евро + 2 лева/1,02 евро на всеки метър над 100-я метър.

При ширина на сервитута на мрежата до 1 метър, цената да се счита за линеен метър, при ширина над 1 метър или при площно съоръжение – цената да се счита за квадратен метър.


(4) Правото на преминаване, заплатено по предходната алинея, може да важи за срок до 10 години. При необходимост от временно изграждане на такива мрежи, правото се заплаща по цените от предходната алинея, като средноаритметична величина от цената и броя на годините.




(5) Въз основа на цените по ал.3 комисията по чл.210 от ЗУТ при Община Кърджали изчислява заплащането на правото за изграждане или разширение на общи мрежи и съоръжения от техническата инфраструктура (енергийни, ВиК, далекосъобщителни и други подобни), на правото на преминаване през чужди поземлени имоти по чл.190 от ЗУТ и на правото на прокарване на отклонения от общите мрежи по чл.193 от ЗУТ.

Чл.94. Цените и реда за заплащането на правото за изграждане или разширение на общи мрежи и съоръжения от техническата инфраструктура (енергийни, ВиК, далекосъобщителни и други подобни), на правото на преминаване през чужди поземлени имоти по чл.190 от ЗУТ и на правото на прокарване на отклонения от общите мрежи по чл.193 от ЗУТ, важат и за имотите – частна и публична общинска собственост.

Чл.95. Право на преминаване и прокарване през имот – публична общинска собственост се учредява с решение на общинския съвет, за всеки конкретен случай, прието с мнозинство 2/3 от общия брой на съветниците.
ГЛАВА ПЕТА
 РЕД И УСЛОВИЯ ЗА ПРОВЕЖДАНЕ НА ТЪРГОВЕ И КОНКУРСИ ПРИ РАЗПОРЕЖДАНЕ С ОБЩИНСКИ ИМОТИ И ДВИЖИМИ ВЕЩИ И ПРЕДОСТАВЯНЕ НА ОБЩИНСКА СОБСТВЕНОСТ ПОД НАЕМ

РАЗДЕЛ I
ОБЩИ РАЗПОРЕДБИ


Чл.96. Продажбата и предоставянето под наем на имоти – частна общинска собственост се извършва в съответствие с приета от общинския съвет годишна програма за управление и разпореждане с имотите – общинска собственост чрез:

1. публичен търг с тайно наддаване;

2. публичен търг с явно наддаване;

3. публично оповестен конкурс.

Чл.97. (1) Решението за провеждане на публичен търг с явно или тайно наддаване или публично оповестен конкурс за продажба на общинско имущество се приема от общинския съвет.


(2) Отдаването под наем на свободни общински имоти, включени в Програмата за управление и разпореждане с общинско имущество, се извършва от кмета на общината, чрез публичен търг с тайно наддаване. 


(3) При продажба или отдаване под наем на общинско имущество чрез конкурс условията, критериите и тегловите коефициенти за оценка на предложенията се определят с решение на общинския съвет.

Чл.98. (1) Провеждането на публичните търгове и публично оповестените конкурси се извършва от комисия, назначена от кмета на общината, в състав най-малко от трима членове, един от които правоспособен юрист и общински съветник. При отдаване под наем на имоти, които са предоставени за управление на кметовете на кметства, в комисията участва и кметът на съответното кметство или упълномощено от него лице.

 
(2) В заповедта за назначаване на тръжната или конкурсната комисия се определят нейният председател и членове, включително резервни членове и възнаграждението им.


(3) Решенията на тръжните и конкурсните комисии се вземат с обикновено мнозинство. Когато член на комисията не е съгласен с взетото решение, той представя писмено особеното си мнение, което се отразява в протокола на комисията.


(4) В случай, че отсъстват повече от половината членове на комисията или отсъства правоспособният юрист и те не могат да бъдат заменени от резервните членове, търгът се отлага за същия час и място на следващия работен ден.

Чл.99. Преди провеждането на търга, съответно преди отварянето на офертите при продажба чрез конкурс, членовете на комисията попълват декларация за липсата на конфликт на интереси. 

Чл.100. Председателят на тръжната или конкурсна комисия организира съхраняването на подадените предложения за участие в търга или конкурса.
РАЗДЕЛ II
ПАЗАРНА ОЦЕНКА И АНАЛИЗ НА ПРАВНОТО СЪСТОЯНИЕ 

НА ИМОТИТЕ

Чл.101. (1) Пазарните оценки на имотите се изготвят от оценители на имоти, а анализите на правното състояние от правоспособни юристи, които се приемат от експертния съвет и се одобряват от общинския съвет.


(2) Пазарните оценки се изготвят най-малко по два метода.

Чл.102. Оценителите и правоспособните юристи се определят чрез конкурс или с пряко договаряне, след отправяне на писмена покана най-малко до трима кандидати.

Чл.103. (1) Офертите за участие в конкурса се депозират в запечатан непрозрачен плик в информационния център на общината. Върху плика се отбелязват предмета на конкурса и името и адреса на участника. Допълнения или изменения на подадените оферти не се допускат след представянето им.


(2) Когато в срока за депозиране постъпи само една оферта, по преценка на конкурсната комисия офертата може да бъде разгледана. Комисията изготвя протокол с предложение до кмета на общината за сключване на договор за възлагане на правен анализ и пазарна оценка. 


(3) Когато в срока за депозиране не постъпи оферта, по предложение на конкурсната комисия кметът на общината може да определи допълнителен срок за депозиране на оферти. 

Чл.104. Постъпилите оферти се отварят най-късно на следващия работен ден след изтичането на срока за депозирането им.

Чл.105. (1) Не се разглеждат оферти, които:

1. са подадени след определения срок;

2. са подадени в незапечатан и прозрачен плик;

3. не са спазили условията в поканата за конкурса.

(2) В 3-дневен срок, след разглеждане на офертите, конкурсната комисия извършва оценка и класиране на офертите въз основа на следните критерии, претеглени с коефициенти на тежест, както следва: 

1. финансово предложение за изготвяне на пазарната оценка и анализа на правното състояние – теглови КФ = 0,40;

2. срок за изготвяне на оценката и правния анализ – теглови КФ = 0,15;
3. опит в дейността – теглови КФ = 0,15;
4. качество на извършената услуга – теглови КФ = 0,30.

(3) Оценяването се извършва като на икономически най-изгодното за общината предложение за съответния критерий се дават 100 точки, претеглени със съответния теглови КФ. Другите оферти се оценяват по формулата:

КУ = Прикиз : Пру х 100 х Кф на тежест,  където:

КУ –   коефициент  на участника;  

 
Прикиз – икономически най-изгодно;

 
Пру – предложена от участник стойност;

 
Кф – коефициент на тежест за съответния критерий.


Опитът в дейността и качеството на извършената услуга се оценяват от 1 до 100 точки експертно, претеглени със соътветния теглови КФ.


(4) Класирането на офертите се извършва въз основа на комплексна оценка, получена от стойностите на отделните критерии. 


(5) Протоколът на конкурсната комисия с предложението за класиране на офертите и сключване на договор за възлагане се предоставя за утвърждаване от кмета на общината.

Чл.106. (1) Участниците се уведомяват писмено за резултатите от проведения конкурс. Договорът с класирания на първо място кандидат се сключва в 14 – дневен срок от приключването на конкурса.

(2) Изготвянето на актуализацията на пазарни оценки, правни анализи, тръжни и конкурсни документи се възлага на спечелилите конкурса оценители и юристи.


(3) Цената за услугата по ал.2 се определя в размер на 40 на сто /с ДДС/ от договорената конкурсна цена за съответния обект.

Чл.107. (1) За изготвянето на пазарните оценки и анализите на правното състояние общината предоставя на оценителите и юристите следната информация:
1. Заверено копие от акт за частна общинска собственост;

2. /Изм. с Решение №252/30.12.2025 г. на ОбС-Кърджали/ Служебна скица на имота, издадена от отдел „Архитектура, строителство и устройство на територията”  или от Служба по геодезия, картография и кадастър –  Кърджали;
3. /Изм. с Решение №252/30.12.2025 г. на ОбС-Кърджали/ Удостоверение, че имотът е деклариран в отдел „Местни приходи” дирекция ”Финансово счетоводно и правно обслужване” - Община Кърджали и че са платени дължимите данъци и такси;
4. Удостоверение, че за имота няма предявени и уважени реституционни претенции;
5. Удостоверение за липса на учредени вещни права, право на ползване, право на преминаване в полза на трети лица и предявени искове и претенции от Община Кърджали;
6. Удостоверение за балансовата стойност на имота;


7. Удостоверение за статута на имота – възможност за пристрояване и надстрояване;
8. Удостоверение от Службата  по  вписванията   при   Агенция по вписванията гр. Кърджали за липса на тежести върху имота.


(2) /Изм. с Решение №252/30.12.2025 г. на ОбС-Кърджали/ Документите по ал.1 се окомплектоват от отдел “Общинска собственост” и се предоставят на оценителите и юристите с приемателно – предавателен протокол.
РАЗДЕЛ III
ИЗИСКВАНИЯ КЪМ ТРЪЖНАТА И КОНКУРСНА ДОКУМЕНТАЦИЯ

Чл.108. (1) /Изм. с Решение №252/30.12.2025 г. на ОбС-Кърджали/ Тръжната и конкурсната документация за провеждане на публичен търг и публично оповестен конкурс за продажба и отдаване под наем се утвърждават от кмета на общината, след съгласуване с отдел „Правен и Обществени поръчки ”.
1. наименование на обекта на търга или конкурса;

2. началната тръжна или конкурсна цена;

3. депозит за участие, съответно: 500 лева/255,65 евро за участие в търгове за отдаване под наем на общинско имущество и 30 на сто от определената от общинския съвет пазарна оценка при продажба на общинско имущество; 

4. /Изм. и доп. с Решение №5/24.01.2025 г. на ОбС-Кърджали/ срока за подаване на предложенията при търгове с явно наддаване или конкурс, който не може да бъде по – кратък от 10  дни от датата на обявявяне на заповедта за продажба;

5. мястото, деня и часа на провеждане на търга или отваряне на предложенията при конкурс;

6. изчерпателен списък на документите, които следва да бъдат представени от кандидатите при участие в търга или конкурса;

7. основанията за недопускане до участие в търга или конкурса;

8. разяснения относно процедурата за провеждането на търга или конкурса и сключване на договор за продажба или наем;

9. информационен меморандум за имота, предоставящ информация на кандидатите за правния статут на имота, вещно правния режим, ограничени вещни права, изградена инженерна инфраструктура на района и на имота, транспортна близост, екологични условия, плътност на застрояване и др.

(2) /Изм. и доп. с Решение №5/24.01.2025 г. на ОбС-Кърджали/ Заповедта на кмета на общината за провеждане на търга или конкурса се обявява на интернет страницата на общината, на информационните табла на общинска администрация и на съответните кметства по населените места.


(3) /Изм. и доп. с Решение №5/24.01.2025 г. на ОбС-Кърджали/ Търговете и конкурсите за продажба /наем/ и за придобиване на имоти от общината се провеждат не по-рано от 15 /петнадесет/ календарни дни от обявяването на заповедта по ал.2.

Чл.109. За участие в търга и конкурса кандидатите представят следните документи:
1. квитанция за закупена тръжна или конкурсна документация /оригинал/;

2. платежен документ за внесен депозит за участие в търга или конкурса /оригинал/;
3. декларация за единен идентификационен код на фирмата – по образец;
4. документ за съдебна регистрация на фирмата /заверено копие/ –  представя се само от организации, за които се изисква такава регистрация;

5. нотариално заверено пълномощно за представителство /оригинал/, касаещо единствено обекта, предмет на търга или конкурса, в случаите на упълномощаване;
6. декларация за извършен оглед на обекта – по образец;
7. декларация за запознаване с тръжната или конкурсната документация – по образец;
8. предложение за цена на имота – по образец, поставено в отделен запечатан непрозрачен плик. Върху плика се изписва наименованието на обекта на търга, името на участника или името на упълномощеното лице, в случаите на упълномощаване;
9. решение на общото събрание на дружеството /кооперацията, юридическото лице с нестопанска цел /или решение на съвета на директорите на АД за участие в търга или конкурса за конкретния имот и за цената за закупуване на имота /заверено копие/. Изисква се в случаите на извършване на разпоредителна сделка.

РАЗДЕЛ IV

ПРОЦЕДУРА ЗА ПРОВЕЖДАНЕ НА ПУБЛИЧЕН ТЪРГ 
С ТАЙНО НАДДАВАНЕ


Чл.110. (1) Предложенията за участие в търг с тайно наддаване  се завеждат в  информационния център на общината и се представят пред комисията в запечатан непрозрачен плик в срока, посочен в тръжната документация в деня и часа, определени за провеждане на търга.  


(2) Върху плика се отбелязват името на участника, наименованието и местонахождението на обекта на продажба или наем.


(3) В предложението за цената се вписват наименованието на обекта на търга, предлаганата цена /цифром и словом/, името на участника или името на упълномощеното лице.


(4) В плика с предложението се поставят и документите по чл.109 от наредбата.

Чл.111. (1) В деня и часа, определени за провеждането на търга, председателят на комисията проверява присъствието на членовете на комисията и обявява откриването на търга.


(2) Кандидатите за участие в търга се легитимират пред тръжната комисия чрез представяне на документ за самоличност /лична карта/.


(3) Лицата, които представляват участниците, подали предложения, се легитимират с документ за самоличност и нотариално заверено пълномощно за представителство, в случаите на упълномощаване.


(4) В случаите по чл.98, ал.4 от наредбата търгът се отлага за същия час и място на следващия работен ден.

Чл.112. След откриването на търга комисията извършва регистрация на участниците по реда на завеждане на предложенията в информационния център на общината и проверява съдържанието на подадените предложения. Запечатаните пликове с “предложена цена“ се поставят на видно място пред всички членове на комисията.

Чл.113. (1) Председателят на комисията, при отварянето на всеки плик с документите, проверява дали са спазени условията за участие в търга, обявява допуснатите кандидати и тези които не се допускат, поради неспазване на някое от условията за участие. 


(2) Не се допускат до участие в търга кандидати, чиито предложения:

1. са подадени след определения срок;
2. са подадени в незапечатан и прозрачен плик;

3. не съдържат документ за внесен депозит за участие в търга;

4. не съдържат документ за закупена тръжна документация;

5. не съдържат който и да е от документите, изискващи се по чл.109 от наредбата;
6. не са изпълнили условията в тръжната документация.

(3) В залата остават само допуснатите до участие в търга участници.

Чл.114. (1) Председателят на комисията оповестява предложената цена на всеки  от допуснатите участници.


(2) Предложенията за цена се заверяват от членовете на комисията по търга и се подреждат, според размера на предлаганите суми.


(3) Търгът се смята за спечелен от участника, предложил най-високата цена, което се обявява пред всички участници, и търгът се закрива. 


(4) При предложена еднаква най-висока цена от участници, търгът продължава между тях с явно наддаване, което започва от тази цена при стъпка на наддаване от 1 до 10 на сто от началната цена за наддаване. Стъпката на наддаване се определя от комисията по търга. 

Чл.115. (1) Комисията изготвя протокол, който се подписва от членовете на комисията и от всички участници. Екземпляр от протокола се предоставя на спечелилия търга участник. 


(2) В срок от 5 /пет/ работни дни след провеждането на търга тръжната комисия представя протокола за утвърждаване от кмета на общината, а в срок от 5 /пет/ работни дни от утвърждаване на протокола кметът на общината издава заповед за определяне на спечелилия търга участник. Със заповедта се определя и срока за заплащане на цената и сключване на договора за покупко-продажба или договора за наем.


(3) В срок от два дни след изтичането на срока за обжалване на заповедта на кмета комисията по търга освобождава депозитите на участниците, като задържа депозита на спечелилия търга, като гаранция за сключване на договора за покупко-продажба или договора за наем, който се прихваща от цената. В случай, че от участник в търга бъде подадена жалба срещу заповедта на кмета неговият депозит също се задържа до окончателното приключване на производството по жалбата.

Чл.116. (1) В случаите, когато тръжни документи са закупени от повече кандидати, а на търга се яви само един кандидат, търгът се отлага с два часа и ако след този срок не се яви друг кандидат, явилият се обявява за спечелил търга по предложената от него цена, която не може да бъде по-ниска от обявената начална тръжна цена.


(2) В случаите, когато тръжни документи са закупени само от един кандидат търгът се провежда и кандидатът се счита за спечелил търга по предложената от него цена, която не може да бъде по-ниска от обявената начална тръжна цена.

Чл.117. В случай, че в резултат на декласиране на участник остане само един кандидат, търгът се провежда и участникът се обявява за спечелил по предложената от него цена, която не може да бъде по-ниска от обявената начална тръжна цена.

Чл.118. В случаите, когато на търга с тайно наддаване не се явят кандидати, както и в случаите на декласиране на всички кандидати, търгът се обявява за непроведен, за което се съставя протокол.
РАЗДЕЛ V

ПРОЦЕДУРА ЗА ПРОВЕЖДАНЕ НА ПУБЛИЧЕН ТЪРГ 
С ЯВНО НАДДАВАНЕ


Чл.119. (1) Предложенията за участие в публичен търг с явно наддаване се подават в информационния център на общината в запечатан, непрозрачен плик в срока, посочен в тръжната документация. Върху плика се отбелязват името на участника, наименованието и местонахождението на обекта, предмет на търга.


(2) В плика с предложението се представят и документите по чл. 109 от наредбата. 

Чл.120. (1) В деня и часа, определени за провеждане на търга, председателят на комисията проверява присъствието на членовете и обявява откриването на търга.


(2)  Участниците, подали предложения, се явяват на търга и се легитимират пред тръжната комисия чрез документ за самоличност/лична карта/.


(3) Лицата, които представляват участниците, подали предложения, се лигитимират с документ за самоличност и нотариално заверено пълномощно. 


(4)  В случаите по чл.98, ал.4 търгът се отлага за същия час и място на следващия работен ден.

Чл.121. (1) След откриването на търга тръжната комисия проверява съдържанието на подадените предложения.


(2) Не се допускат за участие в търга кандидати, чиито предложения:

1. са подадени след срока, определен в тръжната документация;

2. са подадени в незапечатан и прозрачен плик;

3. не съдържат документ за внесен депозит за участие в търга;

4. не съдържат документ за закупена тръжна документация;

5. не съдържат който и да е от документите, изискващи се по чл. 109 от наредбата;
6. не са изпълнили условията в тръжната документация. 

(3) Председателят на тръжната комисия обявява допуснатите до участие в търга, както и тези, които не се допускат, като посочва конкретното основание за недопускане.


(4) В залата остават само допуснатите до участие в търга участници.

Чл.122. (1) Преди да започне наддаването, председателят на тръжната комисия поканва последователно по реда на подаване на предложенията всички допуснати участници в търга да потвърдят устно началната тръжна цена.


(2) В случай, че някой от участниците откаже да потвърди началната тръжна цена, той не се допуска до по-нататъшно участие в търга. Участникът се поканва да напусне залата, което се отразява в протокола от търга, а внесеният от него депозит се задържа.


(3) Когато до участие в търга е допуснат само един кандидат, той се обявява за спечелил търга по началната тръжна цена плюс една стъпка, ако я е потвърдил при условията на ал.1.


(4) Когато на търга с явно наддаване се яви само един кандидат или не се  яви кандидат, търгът се обявява за непроведен, за което се изготвя протокол.

Чл. 123. (1) Наддаването започва с обявяване от председателя на комисията на стъпката на наддаване, която се определя от комисията по търга в размер от 1 до 10 на сто от началната тръжна цена. 


(2) Участниците обявяват последователно суми, всяка от които е по-висока от предходната с една стъпка на наддаване. Последователността в която участниците обявяват предложенията си за цена  се определя по реда на подаване на предложенията в информационния център на общината.


(3)  В случай, че участниците в търга потвърдят началната тръжна цена, но никой от тях не обяви следващата по размер цена, търгът се закрива  и внесените от тях депозити за участие в търга се задържат.


(4) В случай, че участник в търга откаже да обяви цена, която е по-висока от предходната с една стъпка на наддаване, председателят поканва следващия поред участник да обяви същата цена. Участникът, пропуснал дадена цена, продължава участието си, освен ако изрично обяви, че се отказва от по-нататъшно участие в наддаването, което се отбелязва в протокола от търга.


(5)  В случай, че никой от участниците в търга не обяви цена, която е по-висока с една стъпка на наддаване от последната достигната цена, председателят обявява три пъти нейния размер, като преди третото обявяване прави предупреждение, че е последна, и ако няма друго предложение, обявява приключването на наддаването със звуков сигнал.


(6) Председателят на тръжната комисия обявява участника, предложил най-висока цена за спечелил търга и закрива търга. 

Чл.124. (1) Тръжната комисия изготвя протокол от проведения търг в два екземпляра, който се подписва от членовете на комисията и от допуснатите участници в търга. Екземпляр от протокола се предоставя на участника, спечелил търга. При отказ на участник да подпише протокола това обстоятелство се удостоверява от членовете на тръжната комисия. 


(2) В срок от 2 работни дни след провеждането на търга тръжната комисия представя протокола за утвърждаване от кмета на общината, а в срок от 5 /пет/ работни дни от приключване на търга кметът на общината издава заповед за определяне на спечелилия търга участник. Със заповедта се определя и срока за заплащане на цената и сключване на договора за покупко-продажба.


(3) В срок от два дни след изтичането на срока за обжалване на заповедта на кмета комисията по търга освобождава депозитите на участниците, като задържа депозита на спечелилия търга, като гаранция за сключване на договор за покупко-продажба, който се прихваща от цената. В случай, че от участник в търга бъде подадена жалба срещу заповедта на кмета неговият депозит също се задържа до окончателното приключване на производството по жалбата.
РАЗДЕЛ VI
ПРОВЕЖДАНЕ НА ПУБЛИЧНО ОПОВЕСТЕН КОНКУРС


Чл.125. (1) Офертите за участие в конкурса се изготвят в съответствие с изискванията, определени в конкурсната документация и се депозират в запечатан непрозрачен плик в информационния център на общината. Върху плика се отбелязват точното наименование на обекта, името и адресът на участника. Допълнения или изменения на подадените оферти не се допускат след представянето им.


(2) Когато в срока за депозиране постъпи само една оферта или не постъпи оферта, конкурсът се обявява за непроведен, за което се съставя протокол. В тези случаи по предложение на конкурсната комисия кметът на общината може да определи допълнителен срок за депозиране на оферти, като конкурсната комисия е длъжна да уведоми писмено всички лица, закупили конкурсна документация за удължаването на сроковете.

(3) Когато в резултат на декласиране на участници до участие в конкурса  е допуснат само един кандидат комисията разглежда представената оферта. Комисията изготвя протокол, съдържащ мотивирано предложение до кмета на общината за приемане на офертата или за неприемането ú.

Чл.126. Постъпилите оферти се отварят най-късно на следващия работен ден след изтичането на срока за депозирането им в присъствието на оферентите. Кандидатите за участие в конкурса се лигитимират пред конкурсната комисия чрез представяне на документ за самоличност/лична карта/, а лицата, които представляват участниците – чрез документ за самоличност и нотариално заверено пълномощно за представителство, в случай на упълномощаване.

Чл.127. (1) Председателят на конкурсната комисия при отварянето на всеки плик с документи, проверява дали са спазени условията за участие в конкурса, обявява допуснатите кандидати и тези, които не се допускат, поради неспазване на някое от условията за участие.


(2) Запечатаните пликове с “предложена цена“ се поставят на видно място пред всечки членове на комисията.


Чл.128. Не се допускат до участие в конкурса оферти, които:

1. са подадени след определения срок;

2. са подадени в незапечатан и прозрачен плик;

3. не съдържат документ за внесен депозит за участие в конкурса;

4. не съдържат документ за закупена конкурсна документация;

5. не съдържат който и да е от документите, изискващи се по чл. 109 от наредбата;
6. не съдържат потвърждение, че приемат специфичните условия, определени от общинския съвет за разпореждане с имота;

7. не са изпълнили условията в конкурсната документация.

Чл.129. Председателят на комисията оповестява предложението за цена на допуснатите участници, което се заверява с подписа на членовете на конкурсната комисия.

Чл.130. (1) В 3 – дневен срок след разглеждане на офертите конкурсната комисия извършва оценка и класиране в съответствие с критериите, посочени в конкурсната документация, изготвя и представя протокол за утвърждаване от кмета на общината в който посочва класираните участници на първите три места и предложение за определяне за спечелил конкурса участник. Конкурсната комисия уведомява писмено допуснатите до участие в конкурса участници за резултатите от конкурса.


(2) Оценката и класирането на офертите се извършва  въз основа на следните критерии, претеглени с коефициенти на тежест както следва: 

1. предложение за цена – теглови КФ = 0,60;

2. предложение за разкриване на работни места – теглови КФ = 0,20;
или

3. други специфични условия – теглови КФ = 0,20.
(3) Оценяването се извършва, като за най-високите критерии се дават 100 точки, претеглени със съответния теглови КФ. Другите оферти се оценяват по формулата:

КУ = Пру / Прикиз х 100 х Кф на тежест,  където:

КУ – коефициент на участника; 

 
Пру – предложена от участник стойност;

Прикиз – икономически най-изгодно;
 
Кф – коефициент на тежест за съответния критерий.

(4) Класирането на офертите се извършва въз основа на комплексна оценка, получена от стойностите на отделните критерии. 


(5) Протоколът на конкурсната комисия с предложението за класиране на офертите и сключване на договор за възлагане се предоставя на кмета на общината за утвърждаване, който със заповед определя спечелилия участник в конкурса. 

Чл.131. (1)Участниците се уведомяват писмено за резултатите от проведения конкурс. Договорът с класирания на първо място кандидат се сключва в 14 – дневен срок след изтичане на срока за обжалване.


(2) В срок от 5 /пет/ работни дни от приключване на конкурса конкурсната комисия предоставя протокола за утвърждаване от кмета на общината, който със заповед определя спечелилия конкурса участник. Със заповедта се определя и срокът за заплащане на цената и сключване на договора за покупко-продажба или договор за наем.


(3) В срок от два дни след изтичането на срока за обжалване на заповедта на кмета конкурсната комисия освобождава депозитите на участниците, като задържа депозитът на спечелилия конкурса участник, като гаранция за сключване на договор за покупко-продажба, който се прихваща от цената. В случай, че от участник в  конкурса бъде подадена жалба срещу заповедта на кмета неговият депозит също се задържа до окончателното приключване на производството по жалбата.

РАЗДЕЛ VII
СКЛЮЧВАНЕ НА ДОГОВОР ЗА ПОКУПКО-ПРОДАЖБА И НАЕМ

Чл.132. (1) Договорът за покупко-продажба /наем/ се сключва в 7 –  дневен срок след изтичане на срока за обжалване на заповедта на кмета за определяне на спечелилия търга участник или постановяване на съдебно решение при обжалване и след:

1. Представяне на платежен документ за внасяне на разликата от достигнатата на търга или конкурса цена и внесения депозит за участие.
2. Представяне на платежен документ за внесена гаранция за изпълнение на задълженията по договора за наем от страна на наемателя, равняваща се на двойния размер на месечния наем /с начислен ДДС/, определен с договора. Гаранцията се освобождава в 15 –  дневен срок след прекратяване на наемния договор, придружен с приемателно-предавателен протокол, при липса на парични задължения на наемателя по договора. Гаранцията се прихваща за неплатени задължения по договора.
3.  Гаранция се внася и за наемни договори, сключени без търг и конкурс.
4. След представяне на документ за внесена парична гаранция за изпълнение на специфичните условия в конкурсната документация. 


(2) В договора за покупко-продажба /наем/ се включва достигнатата цена и приетите специфични условия при продажбата /наемането/ на имота чрез конкурс.

Чл.133. (1) Ако в срока по чл.132 не бъде сключен договор по вина на участника, спечелил търга или конкурса, внесеният депозит за участие не се връща.

(2) Ако в определения срок не бъде сключен договор за продажба /наем/ по причини, независещи от волята на участника, спечелил търга или конкурса, внесеният депозит се възстановява на участника.

Чл.134. (1) В случаите по чл.133, тръжната или конкурсна комисия предлага на кмета на общината договорът за продажба /наем/ да се сключи с класирания на второ място участник в търга или конкурса.

(2) Договорът за покупко-продажба /наем/ с класирания на второ място участник се сключва, ако разликата между предложената от него цена и цената, предложена от класирания на първо място участник, е не по-голяма от 10 /десет/ на сто.

Чл.135. Кметът на общината издава заповед, с която определя класирания на второ място участник в търга, съответно в конкурса, в тридневен срок от предложението на комисията. Срокът за сключване на договора за продажба в тези случаи е 7 – дневен, след изтичане на срока по чл.132, ал.1 от наредбата.

Чл.136. Имотите, предмет на продажба или наем, се предават с приемателно-предавателен протокол на купувача /наемателя/, който е неразделна част от договора за продажба /наем/.

Чл.137.  В случаите, когато определеното за купувач лице не се яви в 2 – месечен срок от издаването на заповедта за заплащане на цената на имота, за който е определен за купувач или е заявил желание за закупуване,  процедурата за сключване на договора за продажба се прекратява.

Чл.138. Участниците в търга или конкурса могат да подадат жалба по реда на АПК при неспазване на изискванията на настоящата наредба.

ГЛАВА ШЕСТА

ОПАЗВАНЕ И ЗАЩИТА НА ОБЩИНСКАТА СОБСТВЕНОСТ


Чл.139. (1)  Общински имот, който се владее или държи без правно основание, не се използва по предназначение или необходимостта от него е отпаднала, се изземва въз основа на заповед на кмета на общината.

(2) Заповедта за изземване на имота се изпълнява по административен ред със съдействието на полицията.


(3) Заповедта по ал.1 подлежи на обжалване по реда на Административнопроцесуалния кодекс. Обжалването не спира изпълнението на заповедта, освен ако съдът не разпореди друго.

(4) Лицата, от които са иззети имоти по ал.1, нямат правата по чл. 72-74 от Закона за собствеността.

Чл.140. (1) Общински сгради, постройки и съоръжения се премахват със заповед на кмета, когато това е предвидено по действащ ЗРП и новото строителство е предстоящо.


(2) Сгради, постройки и съоръжения, освидетелствувани по реда на чл.195 от ЗУТ, се премахват със заповед на кмета на общината.
ПРЕХОДНИ И ЗАКЛЮЧИТЕЛНИ РАЗПОРЕДБИ


§1.Тази наредба отменя Наредба за реда за придобиване, управление и разпореждане с общинско имущество, приета с Решение № 71, прието с протокол №6 от 20.03.2008 година на Общински съвет  Кърджали, на основание чл.8, ал.2 от ЗОС и влиза в сила от 01.04.2008 г., изменена и допълнена с Решение № 93, прието с протокол № 8 от 29.05.2008 г. на Общински съвет Кърджали, изменена и допълнена с Решение №157, прието с Протокол №13 от 27.11.2008 г. на Общински съвет Кърджали, на основание Закона за изменение и допълнение на ЗОС от 13 юни 2008 г. Актуализирана с Решение №3 от Протокол №1/22.01.2009 г.на Общински съвет  Кърджали. Изменена с Решение №81 от Протокол №5/28.05.2009 г. на Общински съвет Кърджали. Изменена с Решение №43 от Протокол №3/25.03.2010 г. на Общински съвет Кърджали. Изменена и допълнена с Решение №65 от Протокол №4/27.04.2010 г. на Общински съвет Кърджали. Изменена и допълнена с Решение №122 от Протокол №7/22.07.2010 г. на Общински съвет Кърджали. Изменена и допълнена с Решение №153 от Протокол №11/28.10.2010 г. на Общински съвет Кърджаи. Изменена и допълнена с Решение №53 от Протокол №3/31.03.2011 г. на Общински съвет Кърджали. Изменена и допълнена с Решение №195 от Протокол №8/28.09.2011 г. на Общински съвет Кърджали и Наредбата за условията и реда за придобиване, управление и разпореждане със земите от общинския поземлен фонд на община Кърджали, приета с Решение №196 от Протокол №8/28.09.2011 г. на Общински съвет-Кърджали. Изменена и допълнена с Решение №102 от Протокол №8/26.04.2012 г. на Общински съвет Кърджали. Изменена и допълнена с Решение №229 от Протокол №10/20.11.2014 г. на Общински съвет Кърджали. Изменена и допълнена с Решение №87/30.04.2015 г. от Протокол №4 на Общински съвет Кърджали. Изменена с Решение №42/21.04.2017 г. по адм. дело №24 на Административен съд Кърджали. Изменена и допълнена с Решение №150/17.07.2017 г. от Протокол №7  на Общински съвет Кърджали. Изменена с Решение №173/01.11.2017 г. по адм.дело №218 на Административен съд Кърджали. Изменена с Решение №205/29.11.2017 г. по адм. дело №246 на Административен съд Кърджали. Изменена с Решение №232/21.12.2017 г. по адм. дело №282 на Административен съд Кърджали. Изменена и допълнена с Решение №32/27.02.2018 г. от Протокол №2 на Общински съвет Кърджали.

§2. Разпоредбите на тази наредба се прилагат, доколкото не противоречат на нормативен акт от по – висок ранг.


§3. /Отм. с Решение №5/24.01.2025 г. на ОбС-Кърджали/


§4. Договорите за наем на помещения в сгради, предвидени по градоустройствен план за събаряне, се сключват за срок – до реализация на предвиденото с плана мероприятие, при условие, че наемателите са извършили основен ремонт и подобрения в обекта и нямат задължения към общината. 

§5. Лекар, изпълняващ първична извънболнична медицинска помощ, спечелил търга за център на незаета лекарска практика в селска здравна служба, може да наеме кабинет в здравна служба и в съседно населено място към същата практика, с анекс към основния договор по базисна цена, определена в наредбата.

§6. Срокът на договорите за наем на лекарски кабинети за първична извънболнична медицинска помощ в населени места – център на вече заета лекарска практика се удължават за срока на действие на договора с РЗОК - Кърджали,  с анекс към основния договор по базисна  цена, определена в наредбата.

§7. /Отм. с Решение №5/24.01.2025 г. на ОбС-Кърджали/


§8. Настоящата наредба е приета на основание чл. 21, ал. 2 от Закона за местното самоуправление и местната администрация и чл. 8, ал. 2 от Закона за общинската собственост с Решение № 37/28.02.2019 г.  на Общински съвет Кърджали. Изменена с Решение №75/12.01.2024 г.по Административно дело №422/2023 г. на Административен съд-Кърджали.

§9. /Нова – приета с Решение №154/17.07.2025 г. на ОбС – Кърджали/ След датата на въвеждане на еврото в Република България, размерът на паричните стойности по чл.12, ал.2, чл.41, ал.3, чл.54, ал.5, чл.62, ал.1 и ал.12, чл.63, чл.78, ал.1, чл.93, ал.3 и чл.108, ал.1 от Наредбата, посочени в български лева, се превалутират и закръгляват в евро, съобразно реда по чл.12 и чл.13 от Закона за въвеждане на еврото в РБ.
Допълнена с Решение №154/17.07.2025 г. от Протокол №7 на Общински съвет – Кърджали. Изменена с Решение №252/30.12.2025 г. от Протокол №12 на Общински съвет – Кърджали. Изменена с Решение №1722/05.08.2026 г. по адм. дело №264 на Административен съд Кърджали.

